c: text/html

text:
Category Archives: Sermon / Article
A CHHE LAI SIAMTHAT DAN TUR
A CHHE LAI SIAMTHAT DAN TUR
(Jeremia 3: 14, 15; 17:5-8; Luka 4:1-12)
- Rev. K. Lalrinmawia
(CKTP Leader’s Valedictory Sermon delivered on 2nd March, 2008)
Thuhmahruai: CKTP Leader chanvo ropui tak min petu Pathian leh a Kohhrante chungah ka lawm em em a. He mawhphurhna tha taka ka hlen theih an duh avanga Thawhtan leh Zirtawpa ka routine min tihzangkhai saktu ka thawhna Aizawl Theological College thuneitute leh ka thawhpui lecturer te chungah ka lawm em em bawk a. Chutia Week-end lama min zangkhai chhuah avang chuan Leader ka nih chhungin Branch leh bial 34 lai ka lo tlawh hman reng mai a. MPF campaign, Mobile Theological School Programme, Senior Department Inkhawmpui, Bial Kohhran Hmeichhe Seminar leh Bial Hmeichhe Inkhawmpui leh Synod Social Front campaign te nena chhiar phei chuan Kohhran 44 lai ka lo tlawh hman reng mai a. Hetianga kawng dang, programme danga ka chhuah pawh hian Bial KTP hruaitu leh Branch hruaitute, Bial zaipawlte nen min lo tawiawm nghal mai thin bawk a. Branch leh Bial hruaitu zawng zawng leh Bial Zaipawl, min lo tawiawm thintute chungah pawh ka lawm hle a ni.
Chutia hmun hrang hrang kan tlawhna atanga ka thil hmuh leh, Chanchinbu lam atang pawha kan hriat chamchi chu Mizo thalaite hi kan ram inrelbawl dan thlirin kan lung a awi tawk lo tih hi a ni. Tunhnai kum 2 emaw lek chhung pawh hian Mizoram mipui dinhmun khaikhawmna awlsam tak chu lungawi lohna kawngah chiah kan lungrual tih hi a ni. Lungawi lo leh lungawi lo kan insûl zut zut a. Sawrkar hnathawk thla kip hlawh la zinga Group A,B,C,D an lungawi lo kim vek a. Engineer rual leh Doctor rual lah chuti bawk. Hna thianghlim tia kan sawi thin zirtirtu lam pawh lungawi kim bik hek suh. Lungawi lohna hi kan inlungrualna awmchhun a ni ta mai emaw tih a awl ta hle. He tawngkam hi hmun hran hranah ka sawi tawh thin a. Thian thenkhat phei chuan an sawi chhawng ve nual tawh nghe nghe.
Thla kip hlawh nei ve lo kut hnathawktu, kum tawpa an thawhrim rah tel ve hrâm chauh thin te hial pawhin nikum (2007) kha chuan mautam sazu puang avangin hlawh lâk tur haihchhamin an kut chi lo hawi vauh vauh tawh a. An ni pawh lungawi lova intelkhawmin ZKP an din a, Aizawlah hial pawh kawng an rawn zawh tawh a nih kha. Hei hi kan ram huntawng chu a ni. Former Legislators Association of Mizoram (FLAM) meuh pawhin kan dinhmun hi lungawi thlak an ti lo aniang, nikum mai khan lehkhabu hming dangdai tak Thih Huamin Aw tih bu an chhuah hial a. PRISM leh MICLUN an lo piang a, Mizoram Democratic Movement (MDM) lo dingin Youth for Mizoram (Y4M) Lungleiah a ding bawk. Chutah hmanni lawk khan Aizawl Venghlui Hall-a thalai rual inhmukhawm chuan Youth for Mizoram Movement (YMM) an din ta bawk. Sawrkarin hna rimtawng thawk tawh lo tura a dahthat pension rual, rual û te pawhin kuangkuaha awm mai mai theih niin an hre tawh lova, MUP hmangin corruption do an rel ut tawh bawk. Hei hi kan ram huntawng chu a ni. Hetih hun ngeia kan Conference thupui atan A Chhe Lai Siamthatu kan han thlang hi a inrem hle rêng a ni.
Engvangin nge chutia lungawi lohna kawnga kan inlungrual tâk em em? Siamthat ngai a awm vang a ni. Thalai rual zingah pawh nikum mai khan inhmuhkhawmna huaihawt a awm nual asin, Aizawl-ah, Lungleiah, Biate-ah leh Serchhip-ah te an inhmuhkhawm hlawm kha in la hre rengin ka ring. Kan zinga thenkhat phei hi chu a meizang hlaptu tak pawh kan ni ta ve ang! Khang kan inhmuhkhawmna te kha kan ram kalhmanga lungawi lohna inhrilh tawnna a ni ber. Siamthat ngai chu a awm chiang a ni. Kan speaker pawhin siamthat ngai laite min hrilh kha:
1) Kan sakhaw nun tlachhia hi siamthat a ngai
2) Kan sex life, mipat hmeichhiatna kawnga kan nun siamthat a ngai
3) Corruption avangin kan ram chu siamthat a ngai
4) Kan ecology siamthat a ngai bawk
5) Kan moral hrim hrim hi siamthat a ngai
6) Kan Politics dik lo lutuk hi siamthat a ngai tih te min hrilh a nih kha
Vawiin chawhma khan chung siamthat ngai laite siamthatu tur chu nang leh kei kan ni tih min hrilh bawk a nih kha. Chumi zui chuan zanin hian thupui atan A Chhelai Siamthat Dan Tur tih ka han thlang ve a ni. Pathian thu i lo ngaithla ang u:
Jeremia 17:5-8: 15 LALPA chuan heti hian a ti: Mihring rinchhana, mihring bân chakna ringa,
LALPA hawisanna thinlung neitu chu
Anchhe dawngin awm rawh se.
16 Thlalera hnimbuk to rire ang an ni a, Thil tha chhuak tur reng a hmu lovin
Thlaler ram ro, chi leilung, tuma luah lohvah chuan a cheng zawk ang.
17 LALPA ringtu, a rinchhan LALPA ni erawh chu a eng a thawl e.
18 Tui kianga thingphun, lui kama zungkai, Khaw lum lo thleng pawh hlau lo,
A hnahte hring reng si,
Khawkhen kum pawisa lo,
Rah chhuah thulh chuang si lo ang hi a ni ang.
Jeremia 3: 14, 15 14Aw hnung tawlh hmang fate u, lo kir rawh u,
Tih hi LALPA thu chhuak a ni.
Kîlkawitu che u ka ni si a,
In zing ata khawpuia mi pakhat,
Chhungkuaa mi pahnih ka la ang che u a,
Zionah ka hruai ang che u.
15Ka lungdumzâwng tak berampute ka pe ang che u a, annin hriatna leh hriat thiamnatein an chawm ang che u.
Luka 4:1-12 Tin, Isua chu Thlarau Thianghlimin a khat a, Jordan lui atangin a kir leh a, diabola thlem chungin thlalerah ni sawmli Thlarau hruaiin a awm a.
Tin, chung ni chuan engmah a ei lo; tin, a tawpah chuan a ril a lo tam ta a. Tin, diabola chuan a hnenah, “Pathian Fapa i nih chuan he lung hi chhanga chang turin thu pe rawh,” a ti a. Tin, Isuan a hnenah, “Mihring hi chhang chauhvin an nung lovang,’ tih ziak a ni,” a ti a, a chhang a.
Tin, a hruai chho va, mit khap kâr lovah khawvel ram zawng zawng a entir a. Tin, diabola chuan a hnenah, “Heng zawng zawng chunga thuneihna leh a ropuina hi ka pe ang che; ka hnena pêk a ni tawh si a, ka duh apiang hnenah ka pe bawk thin a ni. Chutichuan chibai mi buk la, a zain i ta a ni vek ang,” a ti a. Tin, Isuan a hnenah, “Lalpa i Pathian chibai buk la, ama rawng chauh bawl rawh,’ tih ziak a ni,” a ti a, a chhang a.
Tin, diabola chuan Jerusalem khuaah a hruai a, Pathian biak in chip zumah chuan a dah a, tin, a hnenah, “Pathian Fapa i nih chuan heta tang hian tla thla rawh;
Nangmah humhim tur chein
I chung thu-ah zawng
A vantirhkohte chu thu a pe ang,’ tih leh,
An kutin an dawm ang chia
Chutilochuan i kein lung i chhuih hlauh dah ang e,’
tih ziak a ni si a,” a ti a. Tin, Isuan a hnenah, “ ‘Lalpa i Pathian fiah suh,’ tih a ni e,” tiin a chhang a.
Pathian hnenah malsawmna dilin i tawngtai ang u:
Lalpa, zanin zan rei tawh lam thlenga taima taka i aw ngaithla tura thalai rual heti zat nangin min la hruaikhawm avangin lawmthu kan hrilh a che. Zaninah hian Lalpa, i aw hriat kan mamawh. Kan hnenah thu i sawi tawh thin; Zaninah pawh hian a thlâwnin min thêntir lo la. Fak hla hmanga kan hnena i inpuanna hi kan duh tâwk mai lo. Zaninah hian Thlarau Thianghlima kan hnena thusawi turin Nangmah ngei kan mamawh che a ni. Central KTP Leader thusawi thiam tak neihte pawh kan châk thin. Amaherawh chu Lalpa, zaninah hian chu chu a tâwk loving; khawngaih takin he rama a chhe lai siamthat tur min kawhhmuh te, siamthatu tur chu keini kan ni tih min hriattir tawh tea kan thawh dan tur min hriattir leh zel tura Nangmah ngeiin Thlarauva thu i sawi loh chuan kan pawm thiam lovang a, kan pawm thei lovang a, a thawh dan tur hmang kan hre hek lovang. Chuvangin Lalpa, zaninah hian Nangmah ngeiin he rama a chhe lai siamtha tura siamthat dan tur min hrilh turin, kan hnena Thlarauva thusawi turin kan Lalpa Isua hmingin kan dil a che, Amen.
Awle, zan a rei ta viau mai a, kan huphurh tawh hle-in ka ring a. Chuvangin hun lâk rei hleih theih a ni tawh lovang a. Kei pawh dar 6 hma hret khan ka thu tawh a. Dar 7-ah inkhawm kan tan a, kan tan khan darkar khat ka thu hman tawh a. Hei, tunah chuan dar 9 rik nan mins. 15 chauh a awm tawh a. Taima taka ngaihthlak a har tawh viauin ka ring a. Engpawhnisela, a rei lo deuh zawnga sawi dan kan zawn mai loh chuan kan rilru-ah a lut nghet thei tawh lovang tihte pawh a rinawm rum rum tawh a. Thahnemngai taka kan ngaihthlak erawh chuan kan la chân tam lutuk lo turah ngai ila.
Hei, a chhe lai siamthat dan tur chu engtin nge ni ang? Chhânna pakhat kan neih chu Luka 4:1-12 kan chhiar atang khan heti zawng hian kan hlâwm khawm ang:
1. Isua chan ang harhna changin: Mizo Kristiante hian kum 1906-ah Thlarau Thianghlim hruaina leh tihharhna kan chang a, nikum hmasa (2006) khan Harhna Centenary kan lawm a. Thlarau Thianghlim hruaina kan chan kha zozai avang khan vawiin thlengin Kohhran chak tak, nung tak Pathianin min pe a, a va lawmawm em! Mahse, khang harhna kan chan tawh zawng zawng kha han thlirlêt ula; vawiina kan khawtlang nun, kan politics nun leh kan economics nun min hruai thlengtu chu khâng kum kalta te kha an ni tho si. Engtin nge kan tih tâk ang tih hi zawhna, chhan ngei ngai chu a ni ta. Mizorama a chhe lai siamthatu tur chu thalaite hi kan ni a. Chumi siamtha tur chuan a siamthat dan tur kawng kan hriat a ngai. A siamthat dan tur kawng pakhatna chu Isua chan ang harhna chan hi ani tih hi kan chhânna neih chu a ni.
Isua chan ang harhna chu engnge ni? Engtin nge kan hriat ang? Isuan harhna a chang reng reng em ni? Isua khan harhna a changin kan hria em? Isua kha, kan rilruin han suangtuah chin ila; helai conference lamtualah hian rawn su ve lauh lauh a, a changa han bingbilet a, han kûn a, han bungbu a, psiatica vei ang maia han su deuh zak zak turin kan beisei em? Kan beisei thei lovang ti rawh u? Mahse, chutianga ti tura Isua kan beisei loh avangin khatia han bu deuh lauh lauh thinte kha harhna chang an ni lo kan tihna chu a ni hauh lo ania!
Ama’rawh chu, harhna kan tih hi ti hian tawitêin han sawifiah dawn ila: Harhna tia Kristian Kohhranin kan sawia kan kawhtir ni fo chu Thlarau Thianghlim hnathawh, Thlarau Thianghlim hruaia awm, Thlarau Thianghlima khah hi a ni. Luka 4:1 a kan hmuh chiang tak chu Isua chu Thlarau Thianghlimin a khat tih a ni a. “Jordan lui atangin a kir leh a, diabola thlem chungin, diabola thlem chungin thlalerah Thlarau hruaiin a awm,” a ti leh chat a. Isua hian baptisma a chan zawh veleh, Marka ziak leh Mathaia ziakte pawh en ula; Lal Isua nuna a hun hman dan indawt kan hmuh chu Baptisma a chan zawh veleh thlalerah Thlarau hruai luhin a awm a. Chutah chuan ni 40 chhung tehrêng engmah ei lovin a awm a. Riltam taka thlalera a awm lai ngei chuan thlemtuin a rawn bei zui chat.. Chu chu Thlarau hruaia Lal Isua awm dan a ni. Thlarau Thianghlima khat leh Thlarau hruaia awm ngeite hian a ni thlemna tawk thin ni!
Mizo Kristiante pawh hi kum 100 zet Thlarau Thianghlima khatin kan awm a, Thlarau Thianghlim hruaina kan dawng a. Kan hlimin kan lawm, kan lam, kan phûr, kan tawngtai, inkhawm pawh nuam kan ti. Mahse, kan khawtlang nun, kan politics nun, kan economics nun chu siamthat ngaiin a awm ta si a nih hi. Chuvang chuan alawm Isua chan angin harhna hi i chang ve tawh ang u tih hi kan sawi a lo tul tâk ni! Isua chuan eng angin nge a chan?
1) Economics Thlemna: Thlalerah ni 40 Thlarau Thianghlima khata a awm lain engmah rêng ei lovin a awm a. Chutah chuan a ril a lo tam ta a, chu chu Thlarau hruaia a awm lai ngeiin a ni. Kha kha ‘diabola thlema awm turin’ tiin Luka chuan min hrilh a nih hi! Chuta thlemnate chu i’n en lawk teh ang. “Tin, chung ni chuan engmah a ei lo; tin, a tawpah chuan a ril a lo tam ta a. Tin, diabola chuan a hnenah, “Pathian Fapa i nih chuan he lung hi chhanga chang turin thu pe rawh.” Ni 40 teh meuh engmah ei lova awm riltam theih dan tur chu han suangtuah teh u. Hmanni-a Agape Center-a ni 40 chaw ngheia tawngtai zingah khan ni 40 tluan parh engmah ei lo engzat tak awm maw? Thenkhat chu a changa kala lo haw leh rih thin te kan nih nual kha! Chaw ngheia thla khat leh a chanve dawn engmah reng ei lova awm Isua kha a va chau dawn êm! Isua kha mihring a ni a, hetih lai hian kum 30 mi vel angin suangtuah ila, rawngbawl hna a tan dawn lai a mi a ni a.
Chutiang rual nih lai taka, chaw ei tui duh hun lai tak, kan Assistant Leader te bar tiat bar thei tur chu a ni ve ngei ang. A, in thlen ina in chaw ei tui dante kha inngaihtuah ula. Zanina muthlu te kha in vawksa hmeh vang a ni nghe nghe em aw…! Vawksa ei hnem deuh chu an muthlu lap lap duh viau mai a. Mahse, rin aiin in la harh tha hlawm viau zawk a. Isua pawh hia kan hruaitute, kan Treasurer te bar tiat tiata bar tur angin han suangtuah tai la. Mihring a nihna hi kan rilru-ah a chiang har khawp mai, Isua hi. Pathian a nihna leh Pathian Fapa a nihna hi kan chiang em em a. Mihring riltam thei, chaw ngheia chau thei a nihna hi… thalai zinga sawi kan ni bawk a, thalai tawng kan hmang zeuh zeuh ang. Mihring dinhmun pangngai, thalai dinhmun ang a a awm dan tur leh a chauh ve theih dan tur te hi kan rilru-ah a click mang lo fo, kan suangtuahnain a thleng mang lo fo. Mihring famkim a nihzia kan hriat chuan chau thei, chaw ngheia riltam thei, tamchhawl thei a ni tih kan hria ang. Chutih hun lai tak, Thlarau hruaia a awm lai taka thlemna a tawn kan hmuh pakhat chu hei hi a ni. A riltam dawn nk a lain, a riltam vanglai taka chhanchhuahna a mamawh dan ber, a chhandamna hnai ber tur chu puar taka chaw ei a ni. Chutih lai tak chuan “Pathian Fapa i nih chuan he lung hi chhanga chang turin thu pe rawh,” tih thlemna a tawng ta a ni.
Palestina rama Juda ho, Isua hun leh vawiin thleng pawha an chaw rinpui ber chu keini ho chuan chhang kan ti. Barli chhangphuta siam, hmeh kawia ur hmin kha a ni a. Chu chu keinin atta kan ti a nih loh pawhin chhang kan tih chi chu a ni tho tho. Keini Mizo thalai rualin he thlemna hi tawk ve ni ta ila, ‘he lung hi chaw-ah chanter rawh’ tiin min thlem ngei ang. He thlemna hi eng thlemna nge nia in lo suangtuah thin? Mihring riltam tihtlaina, pum puarna, ei leh bar thil a nih avangin Economics thlemna a ni. Isua harhna chang ve chuan thlalerah khawhar taka riltam em ema awmin economics thlemna a tawk a nih chu!
Keini Mizo Kristian, harhna chang ve thin te pawh hian he Economics thlemna hi kan tawk ve thin a. Camping-ah kan lut a, hlim em ema chhuakin kan phur em em a. Phur em em chungin kan ni tin hnathawhna mual theuhvah kan han feh chhuak leh a. Thla hnih khat chhung emaw chu nghet takin, Economics thlemna lakah pawh tihtluk rual loh angin kan la ding thei pawh a ni mai thei. Ama’rawh chu harhna chang Mizo Kristianten economics thlemna kan tawh nasat dan hi han ngaihtuah teh u; a sorkar rilru angin ka sawi lo. Entir nan mai mai; tun hnaia Chanchinbu-a kan hmuh langsar tak pakhat chu Civil Hospital-a Out Patient Department (OPD) Building sak mekah chhawng khat a bo em ni? tih te a ni a. Mizo Kristiante hi Economics thlemna do zo lo, lung chhanga chantir mai hnial lo harhna chang kan nih tlat thin avang hian alawm a chhelai, siamthat ngai a awm thin ni! Chuvangin, heng siamthat ngai lai siamtha tur hian economics thlemna i do zo ve ang u. Economics thlemna do zo harhna i chang ang u.
2) Thlarau mi-na hmanga thlemna: Harna chang Isua thlemna tawh dang hi han en leh ila. Luka ziak indawt dan zui lovin a laia mi hi a tawp berah kan dah ang a. Chang 9 atang khan han chhiar chhunzawm leh ila: “Tin diabola chuan Jerusalem khuaah a hruai a, Pathian biak in chhip zumah chuan a dah a, tin, a hnenah, ‘Pathian Fapa i nih chuan heta tang hian tla thla rawh; Nangmah humhim tur chein i chungthu-ah zawng a vantirhkohte chu thu a pe ang’ tih leh ‘An kutin an dawm ang chia, chutilochuan i kein lung i chhuih hlauh dah ang e,’ tih ziak a ni si a,” a ti a. Heta kan hmuh chu Pathian biak in chhip zum atanga tla thla a, na miah lova leia zuk tum tura thlemna a ni. ‘Pathian Fapa i ni takzet a nih chuan chu chu a thleng dik ngei dawn alawm’ tih kha he thlemna hian a keng a ni.
Khaw’nge, han ngaihtuah teh u; Bilkhawthlir North Biak in chhip zum atang khian kei hi tla thla ta diai diai mai ila; na miah lovin a kawt zawlah khian han tum khu leih mai ila, in rawn tlan chho, in rawn pung chak ngawt ang. He lai KTP General Conference inkhawmna Pandal tlan rauhsan hian engemaw zat chu in rawn tlan chho duh ngei ang. Eng vang nge? A mak kan zawng a, kan Thlarau mi-na hian a danglam a duh a; a danglam leh pangngai lo hi kan zawng nasa thin lutuk a. Mi thlen bak thleng nih duh hian kan phili a. Chutianga harhna chu kan zawng tlat thin. Isua hian chu thlemna chu engtin nge a chhan? “Lalpa i Pathian fiah suh,” tiin a chhang thla hmak phal a sin. Pathianin chutiang khatiang chuan a rawn ti mai ang, i na miah lovang tia thlemna hi hnial a har a ni ang e. Heti hian han ti ila miin hre thuk, mi dang aia chang sang, mi aia chang ril, midang thlarau chan pawh sawifiah sak thei nih thlenga Thlarau Thianghlim chang, harhna chang nih chak zawng hian kan in-el nasa lutuk palh a ni mai em? Chak mak bik nihte kan chak lutuk a ni palh mai em tih hi kan ngaihtuah tel ve a tha. Engpawhnise, he thlemna hi Thlarau mina hmanga thlemna, sakhuana hmanga thlemna, inpekna thuk hmanga thlemna te pawh kan ti thei ang. Thlarau mina hmanga thlemna hi Thlarau Thianghlim hruaia awm, Thlarau tihharha awm, harhna changte ngeiin an tawk thin.
Harhna chang Mizo Kristian zingah chutiang thlemna tawka tlu tawh sawi tur kan ngah mai. Kum 1913 ah harhna chang Tlira pawl an lo chhuak daih tawh. Tichuan kum 1919, a, kum 1930 leh a hnu chhovah phei chuan khatiang pawl chhuak kha an tam em em, an awm zut reng a, hnaivai te thlengin sawi tur an awm thei ang. Pawl chhuak emaw, Kohhran atanga chhuak em lo pawhin mimal nuna Thlarau Thianghlima harhna chang inti, Thlarau hriattirna dawng inti, mi dang aia chang sang bik, mi dangb aia hre ril bik, mi aia hmu fiah, mi aia tha zawk, midang aia nunpui dik zawk anga inchhal zawng hian Thlarau Thianghlim hruaia awmte hian thlemna kan tawk thin a, kan tlu bawk thin. Chutih karah chuan tlu lova khawchhuak pawh an awm thei bawk ang. Isua erawh kha chu a tlu ve lo; “Lalpa i Pathian fiah suh.” A chang mak zawng, a danglam zawng, mi dang aia ril zawngin chan a tum lova. Amah kha a ropui a, biak in chhipzum atanga tla thla a, khu laiha lo tum a na miah lo zawng, mi dangin thilmak ti thei tia an bawh hum hum tur zawng, an zui hum human tur zawng, ama larna, ama ropuina, zuitu a neih theihna tur zawngin harhna a chang duh lo.
Chutiang bawk chuan keini pawhin Isua chan angin kan Thlarau mi-na kawngah pawh nun nghet nei zawngin, ze nghet, ze mumal nei zawngin harhna i chang ve ang u. Tichuan a chhe lai kan siamtha thei dawn nia. Nizana kan ngaihthlak kha in la hre reng em? Kan sakhaw nun a tla chhia tih kan ngaithla a nih kha. BSNL a Mizoram thla khat bill pek luh pawh nuai 190 chuang, nuai 200 dawn lai a ni a. Chutih lain chhungkaw tam tak chuan missionary pakhat chawm pawh harsa kan ti thung si; mangan thlak ve deuh chu a ni! (Nimin chawhnu khan rorelna lamah kan kal a, helaia mission pual programme kha kan tawng ve ta lova, kan chan nasa hle mai.) Chutiang chu kan ram dinhmun a nih laiin sakhuana hmanga thlemna do zo turin thalai rualten – a chhe lai siamtha tur chuan Economics thlemna kan do zawh a ngai a, a chhe lai siamtha tur chuan sakhuana hmanga thlemna, mi aia hre ril zawk, mi aia nunpui dik zawk zawnga thlemna pawh kan do hneh a ngai a ni.
3) Politics Thlemna: Isua thlemna tawh dang hi i han en leh teh ang. “Tin, a hruai chho va, mit khap kar lovah khawvel ram zawng zawng a entir a. Tin, diabola chuan a hnenah, “Heng zawng zawng chunga thuneihna leh a ropuina hi ka pe ang che; ka hnena pek a ni tawh si a, ka duh apiang hnenah ka pe bawk thin a ni. Chutichuan chibai mi buk la, a zain i ta a ni vek ang.” A pawn lama mi khan kan hre pha em aw! Duhsak falna hi Mizo Kristian harhna chang zingah hian a va tam tawh em ti rawh u. Thenawmte hriat phak ve lohva induhsak falna a tam lutuk, a ri lo, a zawi sap chin kha a ngaih pawimawhawm bik riau hian a lang tlat. I han chhiar tha leh teh ang: Heng zawng zawng chunga thuneihna leh a ropuina hi ka pe ang che; ka hnena pek a ni tawh si a, ka duh apiang hnenah ka pe bawk thin a ni. Chutichuan chibai mi buk la, a zain I ta a ni vek ang.” Kan hrethiam ti r’u? Kan nuih hak danah khan kan hrethiam niin ka ring.
He thlemna hi eng thlemna nhi eng thlemna nge ni ta ang? In rilru-ah chiang a awm tawh mai em? Khawvel ram zawng zawng leh a ropuina chunga thuneihna chu eng thlemna nge? Political power! Political power nei tura thlemna hmaah hian Mizo Kristian, harhna changte hi kan lo tlu leh palh thin a; chuvang chuan a chhe lai, siamthat ngai a lo pung ta a nih hi! Chumi siamthatu tur chu NANG leh KEI hi kan ni bawk si. Engtin nge kan tih tak ang?
He khawvel ram leh a ropuina chunga thuneihna, political power nei tur hian mitten an bei thin a, an zawng thin a. Thlemtu hian a sawi dik fe awm asin mawle! Dawt sawi langsar tak erawh chu a nei; ‘ka hnena pek a ni tawh,’ tih hi dawt a phuah chawp a ni, dawt pa a nih tlat avang khan. Mahse, a sawi zinga ‘dik fe awm e’ ka han tih kha chu “chutichuan chibai mi buk la, a zain i ta a ni vek ang,” tih lai kha a ni. Isua Krista ni lo zawk chibai buk hian Political power neih a awl bik. Lalna chang tura, khawvel ram leh a ropuina zawng zawng chunga thuneihna nei tur hian thlemtu zawk bawkkhupa chibai buk hian hlawhtlin a awl deuh a ni ang a!
Kum 2003 ah, 1998 ah te, 1993, 1989, 1983, 1979, 1977 leh 1972 thleng khan… Kum 1972 kha Mizoram-in Union Territory dinhmun kan chuankai kum a ni a. Kan puala Legislative Assembly kan neih tan kum a ni. A hma kha chuan kum 1952 atangin District Council kan nei a, MDC leh Executive Member rualten ram an enkawl a. Khatih chhung zawng khan Mizo Union kan thlang tling chho char char a. Kum 1972-a U.T. MLA hmasa ber kan thlan tum pawh khan Mizo Union bawk kan thlang tling a. Mahse, a kum leh lawkah Party lang tham vak lova ngaih Indian National Congress (INC) in a dawlh ta daih mai a. Tichuan kan thlan tlin mi pangngai reng ate chuan Congress ministry an han siam leh a. Kum 1977-ah PC kan thlang tling a, PC an keh avangin 1979-ah kan inthlang tha leh a; PC bawk kan thlang tling leh a. Kum 1984 khan Congress kan thlang tling ta thung a. Kum 1987-ah State a kan awm tak avangin State MLA hmasa ber kan thlang a, hneh takin MNF kan thlang tling a. Mahse, an party chhung inrem lohna avangin inthlan that a lo tul leh a, kum 1989-ah kan inthlang tha a. Tah chuan Congress kan thlang tling leh ta thung a. Kum 1993 November thla kan inthlan leh npawh chuan Congress bawk kan thlang tling a. Kum 1998-a inthlan a lo hun leh chuan MNF kan thlang tling leh a, kum 2003-ah pawh MNF bawk kan thlang tling leh ta a nih kha.
Kum 1952-a District Council-a kan awm atang khan kan aiawh thlangin mipui kutah rorelna a awm tawh a. Mahse, U.T kan nih hma zawng kha chuan kan Budget a la pate viau a ni. Kum 1972-a U.T kan han nih atang chiah khan kan Budget chu a rawn lian ta hluai, a rawn thau ta hnuk mai a. Chutah chiah chuan Economics thlemna do zo lo an rawn pung ve ta hluai bawk a. Economics thlemna do zo lo an pun hluai rual khan Politics thlemna do zo lo kan ngah ve sawt bawk a. Political power neih kha sum leh paia hlawkna niin miin an hre tlat tawh a. Chumi kum 1972 atanga vawiin thleng hian he kawngah hian, politics thlemna kawngah hian ding nghet zo lo hruaitu kan nei ta fo mai a; chu chuan lungawi lohna khawvelah Mizoram hi min hnuk lut a ni ber mai. A chhe lai siamthat ngai kan tih, kan moral a chhia kan tih pawh Politics kan hmuh dan te, Politics kan thlir dan dik lote hian a hring tel ve. A chhan chu – political power neih chu thawkrim lova sum leh pai, in leh lo tha neih theihna niin kan thinlungah a intuh deuh tlat. Chumi thiat tur chuan nang leh kei hian mawh kan phur. Tuna naupang, vawiina KTP member la rawn ni ve pha loten Politics hi Pathian rawngbawl nan an rawn hman theihna turin kumina Kristian Thalai Pawl heti zat rual hian example kan ‘set’ dawn lo’m ni? Chu chu a chhe lai kan siamthatna tur, kan tih theih dan tur chu a ni. Isua chan ang hian harhna hi chang theuh ila a chhe lai kan siamtha ngei ang.
Kuminah thil a nihphung pangngaia a kal chuan MLA thlang leh tur kan ni a. Chu inthlan hmachhawn tur chuan he rama lungawi lohna phul bulh bulh, kil hrang hrang atanga report kan hriat zut zutah hian, an inpuh tawnnaah hian khawi dika khawi nge dik lo tih keini tan hriat hleih theih a ni ta lo fo mai. A chhan chu kan politics-ah hian dawt-in lalna a chang niin a lang tlat. Chumi tireh tur chuan, chutiang dinhmun chhelai kan siamthat nan chuan kan ram politics-ah hian party politics hi nuai reh ila. Kan ram politics ah, Pathian lalna atan kan ram politics-ah hian, kan ram rorelna khawlah te, kan khawtlang rorelna ah te, kan District rorelna ah te, kan Block Area rorelnaah te Krista chu Lalberah i siam ang u.
A chhe lai siamthatu ni turin tukinah te, vawiin chawhnu-ah te “Lalpa min tawngtai tir rawh,” Rev. H. Killuaia hla phuah kan sa a, kan tuipui em em a, kan vei em em a ni. Hmanni lawkah pawh Aizawlah thalai pawl a rawn ding a, nikum lamah Lungleiah a ding a. A din hma lawk khan a dinna tura a hnarkaitu zinga pawimawh tak pakhat chuan a khat tawkin min rawn sms deuh reng a. “Chutiang khatiang chu kan tih dan a ni,” a rawn ti thin a. Kam Zalenna Dawhsan (Freedom of Speech Platform) te an siam a. Biate lamah thil a awm bawk a, Serchhip ahte leh hmanni lawkah Aizawl Venghlui Hall-ah te pawh an inhmukhawm a. A hnu lawkah pawl an rawn din ta a nih kha. Khang zawng zawngte kha thlirlet ila kan ramah hian siamthat ngai chu a awm a ni. Ama’rawh chu, chu siamthat ngaiah chuan tuten nge mawhphur? A veitute chauhvin mawh phur niah kan ngai a nih chuan; mi dangte hian vei lova kan chhuak a nih chuan kan siamtha zo leh chuang lovang. Ama’rawh chu kan vei a nih pawhin kan vei dan a dik a ngai tlat a. Chu vei dan dik nei tur chuan Pathian thu hi kaihruaitu atan kan hman a ngai ang. Theological ground, Bible behchhan, nghah chhana hmang lova kan ram veitu thalai rual an pung hluai a nih chuan kan ram hian a chhiatphah nasa zawk ang tih a hlauhawm. Chuvangin Kristian Thalai Pawlte hian mawh kan phur a ni. Chu mawhohurhna hlen tur chuan tihtur kan nei. Chu kan tih tur chu eng nge ni ta ang?
Engtin nge niang? tih zawhna chhang turin, a, kan rama a chhe lai siamthat dan tura kan chhanna pakhatna chu Isua chan angin harhna chang ila; economics thlemna do zo, sakhuana thlemna pawh do zo, politics thlemna pawh do hneh thei harhna i chang ve ang u tih hi a ni e.
2. Party Politics Bansana Ram Politics Vei Tur: Kan chhanna pahnihna-ah lo lut nghal dawn ila. Mi thenkhatin politics hi ringtu thate tel vena tur niin an hre lo thin. Mahse, Politics tih tawngkam hi Grik mifing Aristotle-a kamchhuak pawh ni sek sek rawh se, Politics lo chhuahna bul ber chu kan Pathian a ni. Pathian chu engkim chunga Lalber leh thuneitu a nih avangin amah ringtute hi ram politics-ah kan ralbang mai tur a ni awzawng lo. Party Politics-ah zawng inham berh ve lo tur pawh kan ni ang e; Ram Politics erawh hi chu kan Pathian ta a nih avangin kan hlamchhiah tur a ni hauh lovang. Kan ram politics ah Krista a lal zel theihna turin Kristian Thalai Pawlten, rawngbawltute hian kan sawi nasa tur a ni.
Chuti ni lova, ram politics pawh ni lova Party politics-a mi an chhaih buai thin avangin kan ramin chhiat a tawk a ni; kan ramin rawk a tawk a ni. Lalber atan Pathian neih phal lova mahni hlawkna tur dah lal zawk thin te, mahni chhungkhat vua leh vang hlawkna tur dah lal thin zawk ten kan ram politics hi an suasam fo a nih chuan siamthat theih lohvin a chhuak mai pal hang. Chuvangin zaninah hian ‘Party, Party’ ti lovin kan ram lalthutthlengah Pathianin lalber nihna a chan theihna turin zanina lo pungkhawm Kristian Thalai rualte, harsatna engemaw avanga rawn kal ve thei lo, mahni in lama awm Branch leh biala thalai engemaw zat la awm, nuai khat chuangte hian mawh kan phur. Engtin nge kan hlen ang?
Jeremia chuan, “LALPA chuan heti hian a ti:
Mihring rinchhana, mihring bân chakna ringa,
LALPA hawisanna thinlung neitu chu
Anchhe dawngin awm rawh se.
Thlalera hnimbuk to rire ang an ni a,
Thil tha chhuak tur reng a hmu lovin
Thlaler ram ro, chi leilung, tuma luah lohvah chuan a cheng zawk ang.
LALPA ringtu, a rinchhan LALPA ni erawh chu a eng a thawl e.
Tui kianga thingphun, lui kama zungkai,
Khaw lum lo thleng pawh hlau lo,
A hnahte hring reng si,
Khawkhen kum pawisa lo,
Rah chhuah thulh chuang si lo ang hi a ni ang,” a ti.
Keini chuan ram siamna atan Party chakna, Party ban chakna kan rinchhana Lalpa kan hawisan tawh a ni lo’m ni? History zir ve thin ka ni a. Kum 1972 atanga vawiin thlenga kan rama inthlan history hi kan hre kimchang thei hauh kher lovang a. Ama’rawhchu, ka chhui let ka chhui let a, ka zir let ka zir let hian kum 1972, 1977, 1979, 1983, 1987, 1989, 1993, 1998 leh 2003 te a kan inthlan zawng zawngah khan Party tinin Pathian chakna aiin Party chakna an behchhan lian zawk theuh. Party tana mi nghet nia an hriat, Party worker rinawm nia an hriat, Party hruaitu nghet nia an hriat kha candidate atan an dah chhuak zar zar thin a ni.
Zanin hian Party rinchhan bansan ngam, Party chakna rinchhan lo ngam ten kan ram an hruai hunah kan ram chuan hma lam a pan ang a; kan ramah Krista’n lalna a lo chang ang. Chumi thlentir tur chuan Nang leh Kei hi kan inpe phal em? Kan rama Party mi an tam dan leh, ‘chumi khua-ah chuan chumi Party chuan member chuti zat an lawm lut’ tih te Chanchinbu-a kan hmuh leh chuah tawh hi! Heng an lawmluh zinga engemaw zat ten Party an belh chhan leh Party a an inziah luh chhan chu “Anni hi kan thlantlin chuan, tling turin an rinawm ber bawk a, an lo tlin chuan hmelhriat tha kan nei ve a lo ni ang a; kan fanu kan fapa ten sorkar hna an hmu ve thei mahna! I R –ah te pawh an lut ve thei mial mahna! Zirtirtu hna te kan hmuh phah thei mahna tih hi a ni fo. Ram siamna hawi hian politics hi kan thlir lo. Chu chu a ni kan speaker-in “kan moral a chhia’ a tih kha. Kan economics dinhmunah pawh sorkar-a innghat lo thei lovin kan awm tawh. Kan moral hi a chhia. Ram siamna atan miin an hman thin (Politics) hi kan ram tihchhiat nan kan hmang mekte hi a va pawi em! Party chakna kan rinchhan vang a ni. Hawh u, Party chakna rinchhan i bansan ang u. Kristian Thalai rual lo pungkhawm zawng zawngte hian Party chakna rinchhan kan bansan ngam phawt chuan Lalpa chakna rinchhanin Party tin pawhin Candidate an siam hunah Party tana rinawm, Party tana thawk rei tawh, Party tana inhmang nasa tih ringawt ngaihtuah lovin, tlin an duh tak tak a nih chuan Pathian tih mi, Party nei ngai reng reng lo, Pathian tih mi ziktluak kha bial tinah an rawn candidate mai ang a. Chutiang mi ziktluak hlir chu Party tinin an rawn candidate phawt chuan kan ram lalthutthlengah Pathianin hmun a chang thuk lehzual ang. Chutiang a thlen theih nan Nang leh Kei hian mawh kan phur, awmzia kan nei si a ni.
Engtin maw awmzia kan neih? K.T.P member zawng zawng, a ‘zawng zawng’ tak tak chu a theih hauh lovang a; thenkhat chu Party thalai pawlah emaw, thalai pawl kher lovah pawh hruaitu nihna chelh mekte pawh kan awm thei. Mahse, kan han sawimawi thin tam tak, a…, ‘kan ram rawngbawl nan alawm kan tih’ tia insawimawi tam tak hi chuan inthlaphen nan kan ti ve mai mai bawk a ni. Mahni hlawkna beiseiin tam takin Party an bel a, tam takin chutiang rilrukna chuan politics an khel a ni tih hi chu i pha duh lovang u. Mahni tanghma haia mahni hlawk nana kan beih avangin kan ram hi kan tichhe mek a ni tih hi i hria ang u, i bansan ngam ang u. Chuti a nih loh chuan Isua chan ang harhna kan la chang lo tihna a ni ang.
Isua chan ang harhna chang turin, kan ram siamthat nan Lalpa i rinchhan ngam ve ang u. Chutiang a nih chuan engtin nge Jeremia hmanga Pathian thutiam kan hmuh? “14Aw hnung tawlh hmang fate u, lo kir rawh u, Tih hi LALPA thu chhuak a ni. Kîlkawitu che u ka ni si a, In zing ata khawpuia mi pakhat, Chhungkuaa mi pahnih ka la ang che u a, Zionah ka hruai ang che u. A zawha a sawi zel hi eng nge ni? Ka lungdum zâwng tak berampute ka pe ang che u a, annin hriatna leh hriat thiamnatein an chawm ang che u.
Pathian hnena kan inlamlet a, mihring ban chakna, Party tha chakna rinchhana ram hruaitu siam aia Pathian chakna rinchhana ram hruaitu siam thlang kan nih chuan a mipuite lungawi lohna khawvela inchentir tawh lovin mite hriatna leh hriat thiamnaa chawm tur Pa lungdum berampu kan hmu thei ang. Chu chu a chhe lai siamtha tura kan tih theih chu a ni. Chutiang tur chuan zan ina thalai rual lo pungkhawmte hi kan inpe phal em?
Zanin kan hun hmanah hian danglam deuhvin hun hman chhunzawm zel pawh kan tum ang. Mahni inphatin Krista lal nan he ram hi kan pe phal em? He ramah hian Krista chu lal turin kan duh tak tak em? Kan duh takzet a nih chuan ro min relsak turin i sawm ang u hmiang! Sawmna kan siam ang. Thalai rual kan mangang a, kan ramin siamthat a mamawh zia kan hriat a, kan au va kan tih chuah chuahnaah hian KTP member engemaw zat kan tel bawk a. Chutianga siamthat kan duh tak tak a nih chuan a chhe lai siamthatna tur kawng chu kan politics-ah hian a bul tan a ngai a ni tiin kan chhang a nih chu!
Sorkar tha neih duhin kan auva, mahse mipui tha nih kan tum chuang si lote pawh hi! Mipuite pawh hian kan sim a ngai ve bawk asin. Sorkar tha siam tur chuan mipui tha kan nih hmasak a ngai ang. Mipui tha kan nih loh avangin pawisa pe tam thei thei an rawn thawk ang a, a pawisa pe tam thei thei kan lo thlang tling ringawt pek ang e. Mipui tha kan nih hmasak a ngai. Chutiang ni ngam tur chuan zaninah hian i nunah Krista, i politics nunah khan Krista i laltir phal em? In khawtlang nunah Krista i laltir phal em? He khawtlangah, he ramah hian rorel turin Pathian kan sawm ngam em? ‘Ro min rel sak ang che,’ kan ti ngam em?
A thu te kan za a tan Lalpa’n mal min sawmsak rawh se, Amen.
Khawngaih thil thlawn pek
Khawngaih thil thlawn pek
- Roma
‘A famkimna kan chang theuh, khawngaih chunga khawngaih leh chhawnna nen. Dan thu Mosian a pe, khawngaihna leh thutak Isua Krista avangin a lo awm” (Johana 1:16,17)
Vawiinah hian an felna leh an that avanga vanram kai tur tunge kan hriat…? A ni chu a fel em mai…A tha em mai…Ka hriat tirh atang khan KTP ah a in hmang tawh… vawiin ni thlengin a la inhmang….emaw miin a hming an sawi pawh a KTP/Kohhran emaw lang nghal tlat mihring pawh ni sela. Chung zawng zawng avang chuan vanram a kal dawn chuang lo.
Chuti ngawt chu a ni dawn em ni? An hmel kan hmuh ringawt pawh a KTP nute-i te, KTP pate-a te, kan active member te, kan hruaitu lawk tak tak te, Kohhran hi an ta hliah hliah asin. KTP-ah hian neitu nihna thinlung an pu asin. Mahse, he Pathian khawngaih thil thawn pek hi an man fuh loh vaih chuan an tan pawh thil pawi tak a ni tho tho.
Mihring hian pianpui zia kan nei a. Chu chu ze tha lam leh ze tha lo lam tiin lo sawi ta ila. Chu ze pahnih chu mihringte hian kan nei vek a ni. Chu a tha lam zia chuan kan hmangaih bik te, kan duhsak zawng te, kan tlawn bik te, mi ropui deuh bikte kan dawr thin a. Chutiangin kan mize tha lo lamin kan hmuhsit zawng te, rawngbawlnaa kan hnuai deuh nia kan ngaih te, mi rethei te, kan thalaipui addict te, drugs ngawl vei te, kan hnuai deuh nia kan hriat te leh kan ngei zawng te dawr nan kan hmang thin thung. Heng zawng zawng hi Pathian atanga chhuak a ni lova, chu hmun atang chuan Pathian a hmuh theih hek loh. Thuthlung hluiin hei hi min zirtir chiang hle mai.
Thu sawm pek dan pek an ni a, chu dan chu mihring tumna in an ze tha lam chhuahin nasa takin zawm tumin tan an la a. Pathian thupek angin serh an tan a, sabbath-ah an chawl a, ei loh tur an ei lova, inthawina an hlan vak vak a, sim turin ni khatah vawi eng emaw zat an tawngtai a, amaherawhchu an sim fai thei chuang si lo. Inthawinan ran an talh a. Bawng, kel leh beram te, thuro leh parva thisenin ngaihdam an ni. Mahse ngaihdama te kha an tha hlen thei chuang lo. Serh an tan a, an that hlen phah lova, vawksa ei lohin an dawt sawi a tibang chuang lova, tawngtaina nasa taka hmang ten tawngtai ve lote hmuhsitna a hring chhuak ta mai si a. An ze tha lam chhuahna chuan Pathian a ti lawm thei ta lo.
I nun kha ngaihtuah chiang rawh le. A tha lam zia atang mai a inkhawm, a tha lam zar atang mai a rawngbawltu i lo ni palh a nge? Mi tam takin a chhe lam zarin drugs te, sex te, zu te an in thin. A tha lam zar chauhva lang mawi, rawngbawltu i nih chuan a chhe lam zar a thil sual hrang hrang nia kan hriat ti thin te nen hian mihring mithmuhah in ang lo mah ila Pathian mithmuh ah erawh chuan danglamna kan awm lo.
Kan Pathian thu sawitu tam tak te pawh hian mi hming tha, Pastor nungchang tha lai te, kan Kohhran pa te hnathawh that nasa tak takte ti ve tur leh an hnung zui turin min zirtir thin. Tin, Lal Isua thiltih te sawiin amah ang a ti ve turin kan in zirtir bawk thin. A dikna lai a awm pawh a ni mahna. Mahse uluk zawkin han ngaihtuah ve mah teh. Kan thei reng em? Lal Isua hi a an a an tum chi nge? Kan an theih loh avangin Lal Isua Krista chu kan tan a inhlan? tih hi i ngaihtuah ang u. Kawng thenkhat chu kan zawh ve thei mai thei e. Tih theih loh leh zawh loh hun kan nei ngei ang. Sawisel bo, famkim Pathian an tuma beih chiam hi at thlak tak a ni tih kan hriat a tul hle.
Kohhran te hian camping te kan nei thin. Camper-te pawhin hlim tum ran leh danglam tum ranin kan lut a. Camping kan han tan a, Speaker-ten tihtur min lo chhawp sak hnur mai. Zing tawngtai Inkhawm kal te, Bible chhiar te, Inkhawm zat zat te, lenkhawmna a kal zat zat te, mihring danglam turin min ti a ni. Camp kan han chhuak a, zo leh zo lovin tihtur kan awrh chhuak hnawk a, a tir chuan kan la zawm tha thei hle. Mahse kan mize tha lam khan a lo daih rei awzawng si lo. Engemaw kan han dai pelh zauh va, ‘ka da leh ta’ kan ti leh mai thin zawng a nih hi maw.
Ephesi 6 thu la chhuakin nu leh pa thu zawm turin kan in zirtir a, nu leh pa thu awih chuan Pathian ti lawmah kan in ngai thin. Thil dik tiah kan in ngai tlat tawh hlawm a nih hi. Mihring tumna chuan tamtak chu a theih mai zel a. Thil tha chu a ni. Mahse hmaih kan nei hian ka hre thin. Lalpaah chuan tih hi kan sawi lang tel khat khawp. Lalpa atanga chhuak a nih loh chuan engmah lo mai a lo ni tih i hre thar ang u.
Pathian lam atangin felna te, thatna te, dawhtheihna te, thianghlimna te engkim awm mahse chumi chu kan chan hma chuan he tisa lam atanga chhuak a lem, mize tha lam ti a kan sawi a kha a awm tlat si a. Pathian kan dawr emaw kan in ti a, Pathian rawng kan bawl emaw kan in ti a. Kan zetha lama kan thil tih hrang hrangte chu Pathian malsawm tir te kan tum thin. Chu chu bawlhhlawh a ni tho tho.
Tisa mizia hi kan hriatthiam chinah Pathian min dahna hmun kan lo hrethiam ang a, Lalpa’n a fapa Isua Krista a min hmuhna hi kan tan a tawk a ni tih kan hmufiah tawh ang. Pathian hian a fapa neihchhun Lal Isua Krista kaltlangin min zawngchhuak tawh. Chutah chuan nang leh keia dam thei lo, inringhlel thin, that tum a tha thei lo kha a lo dam a, fel tum fel thei lo leh thianghlim thei lova chu thianghlima kan inlan theihnan Pathian chuan a fapa Isua Krista nun chu kan nunna atan, kan thianghlimna atan min puan chhuahsak tawh zawk a ni. Fel tumna, that tumna kha awm tawh lovin. Tihdamna ni lo, Tidamtua zawk kha kan nunah Pathianin a lo puang reng zawk a ni. Hei lo hi kan tan Piantharna a awm lova, hei lo hi kan tan damna a awm lo.
Chu Pathian thil thlawn pek chu miin a lo chan tawh chuan amahah Krista Rilru a lo awm a, Inkhawm te, tawngtai te, Bible chhiar te, KTP activities-a tel te kha mihring mize tha lam a tum ngat ngat ngai tawh lovin, amaha Krista rilru awm a khan nuam takin a lo tih tir ta zawk a, Tum luih leh tih luih vak ngai lovin Krista, atana a inpekna thuk tak hre chungin rawng a bawl ta zawk thin a ni. He Pathian thil thlawnpek hi kan hriat chian chiah hunah Thlarau thinghlim neiin rawng kan bawl thei dawn a lo ni. Kan thiltih engah pawh a malsawmna dawngin kan lo awm tawh ang. Chu nunah chuan a lawm tling lo tak leh chak lo chung chung pawha khap chen lek kan thawh ve te Pathian malsawmtu chuan hlam chen chen a mal min sawm sak thin ni.
Pathian thil thlawn pek man chiang a hre chiang a piang chuan anmahni inveina ramah an lut thin. Rawngbawlna a an thawh nasat poh leh Krista’n a tana a thawhsakna a en a, a mah zawk a tling lo leh thin. Pathian thu hria a intihna te, hruaitu tha leh zei a intihna zawng zawng te, tling, fel, tha a intihna zawng zawng te, Kohhran hruaituten rin rawl berah an nei nia a in hriatna zawng zawng te chu Krista’ah a han in hmu chiang a, engmah lo mai a ni tih a inhre chhuak leh thin. Krista nen a han inbuk a, a mah, mihring zawk a kha a lo kang leh thin zawk a ni. Lungngaihna leh natna te, hrehawmna ten a chim buai phak tawh lo. Inkhawm rei avang te, hla nawn rei avang te, hla zir rei avang mai mai te a ning hmel an pu tawh lova, tawngtai tlaivar an hlau tawh lova, Lal Isuan a tuar sakna kha an rilruah a lo lang a, an tawrh nep zia an hre chhuak zawk thin. Dikna puan chhuahna tur a nih phawt chuan hruaitute rilrem zawng an ngaihtuah tawh lo. Sawisel an hlau tawh lova, an tih chhan leh rawng an bawl chhanah an chiang tawh zawk a ni. Tirhkoh Paula’n ‘Neksawrin kan awm a, vuakin kan awm a, tih duhdahin kan awm a, mahse kan na si lo’ a tih nunah khan Lalpa’n a hung tlat tawh thin a ni.
Chu Pathian thil thlawnpek chu chang a; ringtu nun diktak kan neih theih nan Lalpa’n kan thusawi te mal min sawmsak rawh se. Amen.
Lalpa thuin lèn i deng ang u!
Lalpa thuin lèn i deng ang u!
Chàng thlan: Luka 5:4-7, Johana 21:4-8
by Denis Lalfela, Rome
Tholeh Krista zara sual hnehna nun changtu ten kraws en chunga ke an pen a tul ta! Isua zirtirte leh amah zuitute te pawh khan beidawnna ruam an dai ve tlat. Kan tan inhnemna leh huaisenna thlentu ni mawlh rawh se. Simon Petera nunram hi ngun takin i thlir teh ang. Eizawnna kawngah chhungkaw chàwm thei khawp a lèn den thiam, sangha mantu a ni (Mt 4:18). Chuti taka thiam si, zan khat chu len dengin a fehchhuak a, engmah a man tlat lo. Zing khawvarah tholeh Isuan len deng leh turin a ti tlat. Mihring chapona atang chuan a har ngawt ang chu! “Lalpa, zankhuain engmah kan man lova, mahse i thuin ka dèng leh ange” tiin a thawk chhuak leh a. Sangha tam tak a a man leh ta mai. Lalpa thu nghak lova ropuina um a lèn kan den avangin beidawnna leh chhungril khawharna kan tawk fo. Inhnemna zawngin humsual kan la dai zui. Nun tam nei turin Lal Isuan min sawm tak meuh a ni. Lalpa thua lèn kan den hunah engkimah a ropuina leh khawngaihna thukzia kan hmu ang.
Thlarau a rawngbawltu ten Petera experience hi nitin an nung tur a ni. Thusawi tha tak pawh hi tinungtu thlarau a tel loh chuan thu ve mai, tumah chawm lova thàmral mai tur a ni. Tirhkoh Paula chuan, “Pathianin khawvèl thil àte chu a thlang zawk a, mifingte chu a tihmualpho theihna tùrin; tin, Pathianin khawvèl thil chaklote chu a thlang a, thil chakte chu a tihmualpho theihna turin” (1 Kor 1:27) a lo ti daih mai. Ringtute hnenah Pathian thu kan sawi hmain ringtute chu Pathian hnenah kan hlan hmasa tur a ni. Lalpa thua lèn kan den chuan ringtu ten kan nunah Krista an hmu ang a, kan thusawi pawhin an thlarau nun a chàwm ngei ang. Lalna leh hmingthanna ùm a rawngbawltute chu sawi tam ngai lovin a ni tèlin an beram ten an hlat tial tial ang. Inkhawm kan tlem zel nachhan hi thatchhiatna piahlamah, berampute thusawi leh nunram inpersan lutuk vang a ni ngei ang.
Missionary ten mihring ram paih thlain Lalpa thuin lèn an deng ngam tur a ni. A kotu chu Pathian a ni a; chunglam dah lal si lova pen chhuak ve mai an nih hlauh chuan an va kalna ram/ hmunah phurrit an nih bakah Chanchin Tha an puang kher lovang. Tin, nu leh pa ten fate an enkawlnaah Petera thinlung puin, “Lalpa i thuin kan fate hi kan enkawl ange, min pui rawh” ti a Lalpa an belh a tul lehzual ta! Beidawn chang awm mahse, Lalpa nena fate enkawltu chuan zawi zawiin Pathian hnathawh a hmu ang. Ram hruaitute phei chuan mathei lovin Lalpa thuin lèn an deng tur a ni. Thlarau puihna nena rorel kan zir hunah Zoramah ngei pawh dikna a lal anga, ei leh bar a hmasawn kan sawn rualin kan thlarau nun pawh a thang zel ang. Hawh u, Lalpa thuin lèn i deng theuh ang u. Peteran vawi thum a Lalpa a phatsan a, vawi engzatnge i phatsan ve le? Kum thum lai lo kaihhruai tawh, a beramte chawm zel tura a lo bèlruat Petera chuan a phatsan daih mai. Phatsanna sual a dai hnua Petera rilru siam dan hi a entawn tlak leh hle thung. Tih tak zeta inchhirin, a tap hawm hawm a. A beramte chawm turin Isuan a nemnghet zui ta.
Peteran vawi thum a phatsan vang em ni dawn ni, Isua khan “Peter, min hmangaih em?” tih vawi thum a zawt ve kher nia. Setanan min sawp fo mahse, Kristaah hnehna leh nunthar kan nei thei tih hi chiang ila. Tidamthei hmangaihna chu pawmtu leh ataka temtu kan ni tur a ni. Kan sualna aiin Pathian hmangaihna a thuk zawk a. Halral thilhlan aia zahngaihna duh zawktu kan Pathian hian thinlung taka inchhirte ngaidamin nunthar a pe thin. I ngaihtuah tawh ngai emaw, hringfate zalenna min pekna hi kan Pathian ropuina a ni. Tihluihnaa amah kan thlan a duh lova, zalenna famkim nena amah thlangte hi a lawm a, a kaihruaiin a tithianghlim thin.
Petera kha engvangin nge Kristan a rin em em le? Petera chuan a chaklohna bak chhuan tur a neih lohzia a pawm a. Engkimah Lalpa auh nachang a hriat avang tak chuan beramte chawm tura a thlan a ni. Petera rawngbawlna kha thlarau hna a nih avangin Kristaah a hausa tlat. Kan rawngbawltute hi Kristaah an hausa ve em? Krista mi hriat, tawngtai mi leh mahni beramte ngaihsak mi nise heti khawp hian kan sawisel phal lovang a, an sermon ngaihthlak chakin Biakin hla takah pawh kan tlan dawr dawr ta ve ang. Chutin thawhlawm thawh kan chak hliah hliah ang a, mahni phàk tàwk pe te pawh an làwm veng veng tawh ang. Chutah zet zawng Kohhran tinah thlarau mi an lal ang a; mitin an hausakna leh nihna in kan teh tawh lovang a, thlarau hnathawh leh thlarau nun dik tak kan hrethiam ve tawh ang. He hun lawmawm a lo thlen theih nan kohhran tinte nasa lehzualin kan tawngtai tur a ni. Mi nuna fello kha kan nunah a inphum ve reng tih hria a tan lak a hlawk ber! Rawngbawltu tlinlohna avangin Pathian ka rinna a nep tur a ni lo. Kohhran chu kan ta theuh a ni a, a dintu Krista chu kan hruaitu a ni. Eng dinhmunah pawh Lalpan min dah se taima leh thahnemngai taka thawh hi ringtu puitling awmdan a ni.
Isua lam pana tuichunga Petera a kal khan, a Lalpa a en chhung chu a kal a, a rin ngam chhung chu a pil hauh lo. Mahse tuipui, hlauhawmna leh thlemna chu a hmuh veleh pil dawn niin a inhria a, Lalpa a au ta ruai mai. Petera thil tawn hi nitin atakin kan nunah kan hmu. Lalpa ring a ke kan pén chhung chuan kan hlau lova, thlemna lian tak pawh kan hneh mai thin. Kan dam chhungin tuarna, manganna leh tahna kan tawk fo. Lal Isuan “Tin, kei, lei ata khaikànin ka awm chuan, mi zawng zawng keima hnenah ka hìp ang” (Johana 12:32) a tih ang hian, Krista kraws-ah chauh kan tuarnain awmzia a nei anga, harsatna kara retheite leh thlarau bo te tana kan inpekna pawh hian kraws ah chakna thar a thàl zel ang. Petera nun harsa tak her rem zeltu Isua hian amah kan thlan tlat chuan min veng zel ang. Aman tlinga min puan avang zawkin kan awmna hmun theuhah a sipai huaisen kan ni ang. Chutah zet chuan pawl ram kan thiat ang a, mitin thinlungah Pathian a lalber tawh ang! Kan tana tholeh Krista chuan malsawm che rawh se.
NIHNA HRIAT
NIHNA HRIAT
( Ephesi 2: 8-10, I Timothea 1 : 15 )
- Selthanga
I Tim 1:15 – ‘Krista misualte chhandam turin khawvelah hian a lo kal’ tih hi a rinawmin a pawm tlak em em a ni; an zinga misual ber ka nih hi.
Eph. 2:8-10- ‘Rinna avanga khawngaihna a chhandam in ni; nagmahni thawhchhuah a ni lo va, Pathian thilpek a ni; thiltih avang a ni lo ve, chutilo chuan miin an chhuang dah ange. Thil tha ti atan Krista Isua ah chuan siam a awmin a ma kut chhuak kan nisi a; chu thil tha tih chu kan awmna turin Pathianin a buatsaih lawk a ni’.
Unau te u, he lai Bible chang ka han tarlanah hi chuan Krista ring tute kan nihna an sawite hi a duhawmin ava thlamuan thlak em.
Krista Isua, keini misualte min chhandam tura khawvela alo kal duh ringawt leh chumi kan lo rina khawngaihna a chhandam han nih rik ngawt mai chu ava han ropui em. Amaherawh chu thil tha ti atan Krista Isua ah siamin, ama kut chhuak kan nih erawh kan thei nghilh loh a kan hriat reng chu kan mawhphurh, kan bat pawh ti ila a sual awm lo ve.
Chuvangin kan awmna tur Pathianin a buatsaih lawk a ni, hetiang a phu loh khawngaih malsawm dawngtu te hian, kan nihna ‘inni e’ min tihna hi kan hriat a pawimawh tak zet zet a ni. Entirnan, Laiking pawh hi alo pian chhuah chuan ‘enge ka ni’ tih a hre lo a, kalkawng sir ah a lo vak tiat tiat mai a, mi kal velin ‘a Laiking a ni’ an han ti a. “A! Laiking ka lo nih chu” tiin Laiking nihna angin a awm ta a ni anti.
Keini mihring pawh hi kan lo piang chhuak a, naupang chu sawi loh puitling pawh Pathian thuin, ‘Rin a vanga khawngaihna a chhandam in ni’ min tih hi mi in min hrilh hma chuan Laiking angin tuman kan nihna kan hre lova, mahse tunah hi chuan ringtu reng rengte chuan rin a vanga khawngaihna a chhandam kan ni kan tih vek hmel e, chutiang kan nih si chuan hawh u kan nihna ah hian ding ngamin i awm ang u. Chutichuan inrel, insawisel, innghirngho neuh neuh a reh anga, corruption, ruih hlo a bo anga, ‘inhmangaih tawnna mai lo chu tuma engmah ba suh u’ tih hmun ah kan cheng ang a, Zoram hi Kristian ram a nih angin siamtharin a lo awm dawn nia.
Aw Zoram, Zoram, Pathian thuin i nihna a tih hi in belin ding chhuak rawh, ding ngam rawh, tichuan Pathian thlamuanna rilru reng reng a hriat sen loh khan in thinlung leh in ngaihtuahnate chu Krista Isua ah chuan a ven sak ang che u, Phil 4:7. Aw, ava nuam dawn em, ava hlimawm dawn em, hlimtawp hlau lova Pathian nen a lendunna hmun alo ni dawn a ni.
Lalpan a thu te malsawm rawh se.
NISI, NISI LO
NISI, NISI LO ( Mathaia 27:42 )
- RK Daniela
Midang mah a tidam thin a, mahni a inti dam thei thei si lo. Israel lal a ni alawm, tunah hian Kross ata chu lo chhuk ang hmiang, tichuan amah chu kan ring ang.
He chang tawite hian thu ril tak leh pawimawh em em chatuan nun hawlhtlang a pai tlat mai. Lal Isua chuan Palestina ram dung leh vang fang chhuakin dam lo tinreng a ti dam a,mitthi tawh thlan a ni li lai inphum tawh uih tawh ngei tur a rin pawh a kai tho thei a. Rapthlak taka amah hmusit taka, amah khengbet tute hi chawp leh chilh tak pawhin a ti hlum vek thei ngei ang. Mahse, hei hi nisi nisi lo kan thupui a kan vuak chu a ni ta a ni.
Mihring lam ngaihdan leh hriat dan chuan engkim ti thei chuan a tih theih ngei a rinawm tlat si. A riltam lai takin ”Heng lung hi chhang(chaw) a chantir turin thu pe rawh” (Mathaia 4:3)nen hian a inzawm riau mai. Lal Isua chu Pathian a ni a, khawvelah mihring anga lo piangin a khawsa a, a lo kal chhan ber tlanna (chhandamna) hna chu Pa duhzawng a thawkzo tur chuan a thiltih duh zawng leh mihring thiltih duh zawng chu a inkalh tlat si a ni. A tih theih em em tur leh a tih duh ngei tur anga mihring (setana) in angaih chu a ti duh lo (a ti lo thei) tlat, a lo kal chhan tihlawhchham thei thil reng reng engmah a ti lo thei tlat. He thu ril tak chatuan nun hawlhtlang Krista thu awihna avang chauh hian nang leh kei hian chatuan nunna kan chan phah ta a ni.
Lal Isua chu mihring duhdan, hmuh dan, hriat ve dan, ngaih ve dan lam tel miah lovin Krossah a tuar a, Kross thu chu boral mekte tan chuan atna a ni a, keini chhandam mek te tan chuan Pathian thiltihtheihna a ni si a.
Tin, hnathawktu hlawh chu khawngaihna a ruat a ni lo va bat a ruat a ni zawk e (Rom 4:4).
Khawngaihna chu nisi nisi lo ata lo chhuak chu a ni, chu chu Kross thuruk chu a ni. Hnathawk lo, Pathian pawh ngaihsak lo, thiam chantirtu ring zawk a rinna chu, ama felna a ruat a ni. Mi a thiltih ngaihtuah lova Pathianin fela a ruat a chu a eng a thawl e a ti mai zawk a ni.
Lal Isua, Pathian lei leh van leh thil engkim siamtu-in Kraws a hnehna a channa kha thuawihna (khawngaihna) liau liau a ni. Thil engkim ti thei a kha engmah ti thei lo ang mai a, a chan takna tak mai kha a ropui leh thukna lai ber mai chu a ni, Nang leh kei misual ber Eden huana thi tawh a min puanna, Lal Isua thi a phum a nih tak mai kha phuma ka awmna- Krista thu anih tluantlinga thi a, tho leh taah khan SIAMTHARA AWMA KA THAWH LEHNA chu a lo ni ta a, ka tih ve awm miah lova, na tuar miah lovin Eden natna ka lo vei thin, Kristaa zai (operation) dam ka lo ni ta mai hi a ropui em em mai a. “Nisi Nisi lo” tih hian a la hrilhfiah zo lo mah mah niin ka hre thin.
Ka thiltihtheihna hi chak lohna-ah asin tih famkimin a awm ni (II Kor. 12:9) Pathian thiltihtheihna chu chaklohna (thiltihtheihlohna) Kraws-ah tihfamkimin a lo awm ta. Tholeh Krista chuan khawvel ka ngam ta ! a lo ti thei ta zawk a ni. Thiltihtheihna lang lama kan thlir mek laiin chan loh khan lamah a lo chhuak leh mai thin hi Kraws thu hi zawng a rilin a thuk em mai a, mihring hmuh ngailoh a nih avangin boral mekte tan chuan , “Nisi, Nisi lo” hi atna a tling tlat reng a ni.
A va ropui em ! Lalpa chu fakin awm rawh se. Hriatna, hmuh theihna thlarau thianghlim min tifing tu avang chauhin kan lo chang thei ta a ni e.
Chhandamtu chuan chatuanin ropuina chang rawh se. Amen.

robotstxt: allowed

filter: keep


text:
La hrelo kan awm takin, (a tamzawk hi chuan ka hretawh ngei ang a) File kan dahthat duh bik thukru kher lova tihdan tha deuh mai a awm a. Chu chu a hnuaia Step ka rawn ziah ang hi a ni. A aia tawi pawhin in ti theitho ang chu (Lolz!)
I File dahthat duh (midangin eng File nge a nih an hriat kher i duhloh chuan) kha Jesus.avi lo ni ta ang sela.
Steps:
1. Settings ah lut la. Control Panel- ah lut leh ang che. ‘Pick a Category’ tih a awm chuan, a veilam sira Switch to Classic View kha thlang ang che. Tichuan, Folder Option kha han Click leh la. View Tab ah khan a lema entir ang hian i ‘Hide extension for known file types’ tih kha a in select sa anih chuan deselect ang che. Hemi hnu hian i Computer chhunga File zawng zawng chu a Extension Name nen a awm vek tawh ang. I File Jesus.avi kha a hma chuan Jesus tih ringawt, Video File a nih hriat siin a awm thei a. Mahse, tunah chuan Jesus.avi a lo ni ta a ni.
2. Jesus.avi File chu han select la. A hming pangngai Jesus bak zawng ‘.avi’ kha delete hmak rawh le. Mahse, a hnuaia mi ang hian Dialog Box a lolang anih pawhin ‘Yes’ kha Click thruai mai tur.
3. A hma- a mi ang khan a lang tawh dawn lova. Video File a nihna kha a lang tawh lovang. I hawn dawn pawhin i hawng mai thei lovang. Mahse, a lema entir ang hian i Mouse kha Right Click la, Open with kha Select la, Video Play theihna lolang kha Select ang che. Tichuan i hawng thei tawh ang. Engmah danglamna a awm lovang.
4. A tira i luhna Folder Options ah khan lut nawn leh la, i deselect hnu lawk kha select leh la, File dang hming tawp lama ‘.***’ lolang thin kha a bo tawh ang.
I fate pawhin i Computer kha duhtawkin khawihpui che mahse, File thuhruk kher ngai lovin khatiang khan tih mai tur a ni. Video chauhlo pawh, Windows Folder a mi tihloh chu i duh phawt chuan chutiang chuan i ti thei ang. But, be Careful…Windows File modification is Dangerous! I mutui lo rawih mai ang! (he!! He!!)
10:05 Chawhma 30-Jun-10
Similar Posts:
- Computer-a mahni ICON siam dân
- How to save your friend photos in Orkut
- How to View Hidden Folder / File
- I anti-virus program a tha tawk em?
- Computer trick ho të


text:
CBCUSA EM Dr. C Duh Kam Myanmar
Tlawnnak Report
January 31, 2015 Saturday in Washington, DC [IAD] in kaa thawh. Beijing ah Sunday ka phan. Yangon cu Sunday 11:00 pm ah ka va phan. Chungkhat le hawikom nih an rak ka don. Mah ram te phak cu kan cozah uar tuk lo zong ah a nuamhnak te a um.
Pathian
lamhruainak le nan thlacampiaknak thawng in February 25 (Wednesday) ah ka
khualtlawnnak in dam tein kan rak phan than. Nan dihlak cungah
lunglawmhnak tampi ka ngei.
Kan
khualtlawnnak chung ah Kachin ram le Napyidaw le Thlang Lairam cu kan va leng
kho. A tawinak in a tanglei bantuk in ka van langhter:
February
3, 2015 Tuesday ah ka hawi le Dr. Roy Medley, GS of ABCUSA, Dr. Jim Winkler,
President and General Secretary of National Council of Churches, USA, Rev.
Florence Li, Home Mission le Dr. Paul & Gail Aita, Foreign Mission of
ABCUSA, Dr. Saw Ler Htoo, Karen Baptist Churches USA, Dr. Edmund Za Bik le Pu
Zo Tum Hmung an rak phan cio hna.
[tang] Khualtlawngmi dihlak hmanthlak [Napyidaw kal lio]
Ka pawng ah a dirmi Rev. Mar Ke Kyi lawng hi Mitkyina ah a kal lo.
Napyidaw len lio ah Dr. Edmund Za Bik nih a kan telpi lo.
February
4 Wednesday:
Myanmar Council of Churches, Yangon le Karen Baptist Convention ah kan
leeng. MCC kan len tikah Myanmar ram biaknak le a tu lio buaimi pawl hi
an kan chimh. Kawl mipi nih Rohingya pawl an rak cohlang hna lo
tiin an chim.
February
5 Thursday:
Myanmar Baptist Convention le Karen Baptist Theological College, Insein le
Myanmar Institute of Theology [MIT] ah kan leeng. Karen pawl hi an rak
thangcho ngai. Bible thiamsang zong an tam. An bible sianginn le an
office building an tha tuk. Clinic tha ngai mi zong an tuah. Mizaw
tampi an zohkhenh khawh hna.
February
6 – 8, Friday - Sunday: Mitkyina, Kachin State ah kan zuang. Zing ah kan phan. Kan
pu le cu Kachin Baptist Convention zumtu 10,000 reng lo nih sunglawi ngai in an
don hna. Chun hnu ah cawnpiaknak le biacah chimnak a um. Zarhteni
ah ministers 600 hrawng cawnpiaknak a um. Zarhpini ah biakinn dangdang ah
kan i pum hna. Kei cu Zion Baptist Church (member 4000) sin ah phung ka
chim. Chun hnu ah ramchung ralzaam hna umnak ah kan leeng. Zan ah
Kachin Nongnang Theological College ah kan leeng. Kachin Baptist
Convention zong an miphun caah an i pumpe bak. KNO pawl an dirkamh bak
hna.
[tang] Kachin Baptist Convention nih Mitkyina Airport in KBC office tiang
mipi a tlai in donnak an tuah.
[tang] Chin le Kachin unau kan si tiin Kachin pastor (80 yrs) nih biaruah lio
[tang] Zion Baptist Church, Mitkyina (member 4000) Sunday Worship Service
[tang] An pastor nu he
[tang] Dr. Samson, GS of KBC le Dr. Roy Medley he
February
9 Monday: Kachin
State Chief Minister kan leeng. Kachin mipi tuartemnak le raldohnak kong
an siaherhnak kong an ruah dih. Chun hnu ah Yangon lei ah kan rak zuang
than.
[tang] Kachin State Chief Minister Lennak
February
10 Tuesday:
Yangon in Napyidaw ah a lang in kan leeng. Pu Aung Min le Pi Suh Kyi kan
ton hna. Kan ram uknak le biaknak kong i siaherhmi vial te cu kan ruah
dih ko hna. Tlang cung mi, a bik in, Chinmi hna kan sifah tuknak kong ah
hunchonak tuahpiak a herhnak zong chimh a si. Pi Suh Kyi nih cun Lairam a
tlawn lio ah an dawtnak kong zong a kan chimh.
February
11, 2015 Wednesday:
US Embassy, Yangon ah Ambassador Derek Mitchell le zung rianttuantu hna
kan ton hna. Kan lennak kong kan chimh hna. Chinmi kan si a fah tuk
caah USAID hna nih bawmh kan herhnak kong zong kan ruah hna. US visa a
tlaitu nu zong kha kan miphun thanchonak caah Lairam ah rianttuanmi Chin
pastors hi kan sawm lengmang hna lai i visa pek khawh rak zuam tawn hna law kan
i lawm tuk lai tiah ka chimh ve. San a tlai sual ah tiin lung um cu ka
chimh ve.
[tang] US Ambassador Derek Michell he an office hmai ah
February
12, 2015 Thursday:
Kan hawi dang cheu khat cu USA lei ah tlung ding in duhherh an zal.
Kannih Thlang Lairam tlawn aa timmi cu a thar in kan i tim than.
[tang] Thlang Lairam tlawn aa timmi cu pali kan si.
A lai bik hi Rev. Yan Naung, AGS of Chin Baptist Convention a si.
An drivers Lian Lian le Hrete he Mandalay in an rak kan don.
February
13, 2015 Friday:
Thlang Lairam tlawng ding in zing 6:00 am ah Mandalay ah kan zuang. Upper
Myanmar Baptist Association GS Rev. Simon Thawng Hmung le Lai Baptist Church
upa hna nih Chin Baptist Convention AGS Rev. Yan Naung le drivers pahnih he an
rak kan don. LBC nih thaithawh, UMBA nih chawncaw an kan dangh.
Mandalay Nandaw le Siangbawi Judson thongtlaknak hmun, Ava khua an kan
zohpi. Judson lung catial cu Pu Saw Maung chan lio ah vawlei ah an phum i
a um ti lo. Cu hmun ah thingkung lian pipi an um. Kawl tar pawl nih
Khrihfa thingkung an ti. An hau ngam lo. Suanhtarhmi an ngeih caah
an zuah ko hna. Cu hnu ah Monywa ah ka riak.
[tang] Mandalay Nandaw ah LBC pastors le upa nih an kan lenpi
[tang] Lai Baptist Church biakinn sak lio mi a si.
Ngandam lo hna bawmhnak ministry an tuah chih.
Kanpalet, Mindat, Matupi le Rezua le Chak Lairam in damlo zualhma
paoh cu Mandalay ah an phan. Sibawi an panhpi hna. Mithi tiang an
chiah thlah hna. An biakinn le health ministry caah thlacampiak an herh taktak.
A kam inn te hi an innpa hna inn sak lio mi a si.
[tang] Siangbawi Adoniram Judson thongtlaknak thonginn hmun
Zal a beimi hi Chin Baptist Convention AGS Rev. Yan Naung a si.
Mi tha taktak le thinfual ngaimi a si.
[tang] Hi Lungphun hi President Saw Maung nih a phum ter mi hna cu a si.
A um ti lo. Nikhat khat ah hmuh than a um te hnga maw?
February
14, 2015 Saturday:
CBC AGS Rev. Yan Naung nih an mawtor pahnih in Kanpalet lei ah a kan
kalpi. Zanlei ni tlak lai ah Kanpalet khua kan phan. Chin National Day,
Hakha ah a lam ding Kanpalet mino nih lamnak he an kan don. Hotel ah kan
riak. Zan ah pumhnak kan ngei. Dr. Roy Medley nih phung a chim. Kei
nih an biachim paoh cu Kawlholh in ka lehpiak.
February 15, 2015 Sunday: Zing ah Kanpalet Baptist Church ah pumhnak kan ngei hna. Dr. Paul Aita nih phung a chim. Chun hnu ah Victoria tlang ah kan kai. Tlangbo ah Buddhist pura pakhat a um. Khrihfami nih vailamtah phun ding in an hal hna nain, an sianh hna lo. Inn (yayat) cu sak khawh a ti an ti. Victoria tlangbo nak a niam deuhmi tlangbo pakhat a um rih. Cu ka ah thing in vailamtah pathum an phun. Victoria tlang cung ah Vailamtah cu bunh kho sehlaw a tha ngai ding a si. Lairam caah Victoria tlangbo cungah kut sih in thla kan cam ti hna. Zan ah pumhnak kan ngei than. Dr. Roy Medley nih phung a chim.
ICBM nih Kanpalet Township Baptist Association zunginn a remh piak hna. Ekinn thar te a sak piak hna. Hlan ah Dr. Hla Aung, CACC GS tawlrelnak in CBCUSA le Melbourne Chin Church i bawm in Boarding School rak sak mi ah siangngakchia 40 an um. CBCUSA nih a tuan cia tete hmuh ah tha a tho tuk.
[tang] Victoria Tlang chip ah Dr. Roy Medley he
Tlang cung chawkhlei an par a en lio can a si.
[tang] A niam deuh mi Victoria bo a si.
[tang] Kan riahnak hotel a si. Kanpalet hi khua fa te a si ko nain,
Victoria tlang ah a kaimi tourist an um pah lengmang cang.
Hotel hi an ngei ve cang.
[tang] Siangbawi Rev. Ceih Kio thlan
Kanpalet Towship Baptist Association Office inn chak ah an phum.
[tang] ICBM nih sak lio mi Ohphaw biakinn
[tang] Biakinn ngeitu pastor. ICBM missionary a si fawn.
[tang] ICBM missionary nu le field director he
February
16 Monday:
Zing ah ICBM nih a sak lio mi Ohphaw biakinn kan va zoh. Thaithawh kan ei
hna. Kanpalet Township Baptist Association Office ah kan ra than i cu ka
cun Mindat lei ah kal kan i thawh. An siangbawi Rev. Ceih Kio thlan cu
dawh tein an office chak ah an tuah. Thlang Lairam ah siangbawi a tuanmi
hna thawng in kan i dawtnak cu a hlei deuh ngai in a lang.
Mindat
cu tuan ah kan phan. Mindat Baptist Church in upa le mino nih an kan
don. Zan ah biatawi chimnak cu kan dihlak nih kan ngei hna. Dr. Roy
Medley nih phung a chim. Zan ah upa mi tlawm he ICBM riantuannak kong cu
kan i ruah hna. Kan riantuan duhnak cu ka chimh hna. Mindat
Township Baptist Association le local churches nih an peng chung ah Cho for
Christ Mission [CCM] program in local missionaries 45 an thlah hna. Zumtu
thar zong an hmuh len hna. Mindat hi Buddhist an tamnak a si.
Buddhist mission Nah Tah Lah nih a tei ngai hna. Nah Tah Lah sianginn
chuak cu cozah rian an pek hna. BA/BSc a dihmi cu rian upa an pek
hna. Khrihfami rian hmuh a har tuk an ti. Biaknak i thleidannak cu
a um ngai. Buddhist Mission nih khua kip ah rian an tuan caah khrihfami
nih biatak chuah in riantuan kan herhnak a si. Nah Tah Lah sianginn cu
dawh ngai in an sak hna.
[tang] Kanpalet in Saw, Magwe Division in Mindat ah kan kal.
Kawlrawn in Lairam luhnak ah "Warmly welcome to Chin State (Kawlca)" in
tialmi cu an sak cuahmah lio.
[tang] Mindat Baptist Church in Mindat Township Baptist Association hruainak in
donnak cu an tuah. An thil thuam dawh te in mino tete kan hmuh hna.
Laimi cu thil thuam phung tam ngai kan ngei. Kan rum. Kan i dawhnak a si.
[tang] Mindat Khua
[tang] Rev. Yaw Kee, GS of Mindat Township Baptist Association he
[tang] Mindat Mino midongtu hna
[tang] Zanriah dumtinak
Mindat nunphung ah upatmi khual lian ngeih ahcun ar pakhat cio pek a si.
Pakhat cio an kan pek. Chungtuantu nih sa le buh kha kan kaa ah a kan tuh fawn.
Lai nunphung in tuahmi khokheng cu Khrih khokheng ah an cang cang hna.
Bawipa a tha tuk.
[tang] Mindat Baptist Church Donnak biachim khawh ah.
[tang] Kan kal zing ah rianttuan hawi tampi nih an kan thlah.
Lakphak ti kan ding ti hna.
[tang] Mindat i ICBM mission field Director le nupi he
[tang] Buddhist nih sakmi Nah Tah Lah sianginn, Mindat
Inn tha an sak. Khrihfa ngakchia cu a lak tein an cawm hna, ca an cawnter hna.
An lu an kola hna. An cawnpiak hna. Buddhists ah an canter hna.
Ca an on tikah rian tha an pek hna.
[tang] MTBA nih sak lio mi ngaktah inn
Buddhists pawl nih khrihfa ngakchia an lak dih sual hna lai tiah
hi bantuk in ngakchia cawmkennak cu tuah a hauh caah a vam hi mau in
an chawn mi hi an sak lio.
Mindat
Township Baptist Association nih ngakchia zohkhenhnak inn an sak lio ve.
Siangngakchia 60-70 an um kho te lai. Bawmh tlak ngai ding a si.
Chin
Baptist Association in North America (CBANA Falam)
CBANA nih MKP [Mindat – Kanpalet –
Paletwa] mission cu an tuah i field director pakhat cu Mindat ah an chiah
ve. Missionary 8 an thlah. Chak Lairam in local churches pawl nih
local missionaries cu tam ngai an thlah fawn hna. Khrihfabu dangdang zong
nih missionaries thlah in an tuan ve hna. Kanmah ICBM field director he
zong kan i tong ko.
February
17 Tuesday:
Mindat in Matupi ah kan kal. Matupi khua ahcun Association pathum komh in
hlunghlai ngai in Dr. Roy Medley donnak an tuah. Zan ah cultural evening
tiin Lai lam he program an tuah. Biatawi chim cio a si.
[tang] Matupi khua ah donnak cu sunglawi ngai in an tuah.
UTC siangngakchia nih Lecturer Saya Buan Thawng Lian [Ruakhua]
phuahmi donnak hla an sak lio. Laksawng pek le thi awih nak hna an tuah.
[tang] Siangbawi Rev. & Mrs. That Dun hna nih Khrih Thawngtha an chimh hna
ruang ah Matu ram cu a ceu. Hi dirhmun ah an phan kho. Khrihfa an si dih.
Siangbawi nupa hna cu an sunhsak tuk hna. Hi ruang ah an kan dawt, kan dawt
ve hna. Khrih le a dawtnak le velngeihnak thawngtha ruang ah.
An thlan ro cung ah pangpar kan va chiah hna.
Cultural Evening [Matupi Baptist Church]
Mindat
in Matupi ram chung ah kan luh ah khuate pahnih ah Lai holh in kan i chawn kho
i ka lau pah. Zeitindah Lai holh nan thiam ka ti hna. Kan cawn ve
ko an ka ti. Matupi ahcun Mirang kan hawi le biachim cu Lai holh tein kan
leh khawh cang.
Matupi
i Union Theological College (UTC) ah kan leeng. An sianginn cu CBCUSA nih
2007 in a bawmhnak kong zong a thar in mipi theih in an chim. Matu
Baptist Association nih kal lai zing ah donnak an tuah rih. An siangbawi
Rev. That Dun le a nupi thlan zong kan zoh hna. An rak sunhsak tuk hna.
[tang] UTC le an Library
February
18 Wednesday:
Matupi in Rezua ah kan kal. Zotung Baptist Assocation nih hlunghlai ngai
in donnak an rak tuah. Zan ah pumhnak tuah a si. Dr. Roy Medley nih
phung a chim. Kei nih Lai holh in ka leh. Zotung area ah Lai holh
thiam an rak um ngai ko. An ngaktah cawmmi sin ah kan kal lai zing ah kan
leeng hna. Kan rak i thei lo ngai hna i a tu tan in cun CBCUSA kong cu
theih hram an thok ve cang.
[tang] ZBA ngaktah inn
Ramdang khuasa Zotung unau hna nih an sakmi a si.
[tang] Ngaktah siangngakchia 20
[tang] Kal lai zing ah mi tampi an rak chuak. Ngaktah sin ah kan leeng pah
Monywa ah riah thlak in kal kan herh caah 7:00 am in kan tho.
Zapi aiawh biachimtu nih kan fa le an rak kir than khawh nak ding ah kan bawm u a ti.
Lairam khuasa nu le pa nih an fa le an ngaihnak hna a fah khawh ning!
Kei nih USA in Rezua cu ni hnih ah phak khawh a si cang. Nan fa le hi lam hla pi ah
an um ti lo, nan kam te ah an um ko. An rak in tlawng lengmang hna lai ka ti hna.
Upa pakhat nih kan hna a ngam tuk, nan kan chimhmi cu! a ti.
February
19 Thursday:
Rezua in Gangaw in Monywa ah kan lut. Lam pi ah Siatlai khua nih donnak
an tuah. Ramcci khua (Gangaw phak lai) ah Zotung Association of Baptist
Churches nih donnak an rak tuah. ZABC hi a thar deuh a si. An
office nih ti an ngei lo. Thlacam piak an herh ngaimi an si. Zotung
he pehtlaihnak tha deuh in ngeih a herh ngai. Puan sen le hni sen aa hruk
bak mi an si.
[tang] 2010 kum ah Lairam dihlak ah inn 136 a rak kaang.
CBCUSA nih bawmhnakkan rak tuah ve hna. Khua inn dihlak in
a kaangmi khua kha a tang Lungkhin khua hia si. Ramdang Laimi
dihlak nih bawmhnak kan rak tuah hna. Kan pal lo nain
a lang in hman kan hei thlak.
[tang] Ruah lo in Siatlai khua nih donnak an rak tuah i kan i din.
Saitlai khua hi Lai khua te ahcun a tha cem ah ka chiah. Inn 190 an um.
An inn lo a tha tuk. Lai khuate hi chuah taak lo ahcun remh tal a hau hrim.
Khua dang pakhat ah an rak tuah ve nain, kan hngal lo in kan lanh taak hna.
A poi tuk ka ti. Phone cu a tuan ti lo i thawng kan i thanh kho hna lo caah a si.
[tang] Lai khua kip le lam kam dawr ah din ding a phunphun an zuar ve cang.
A ho van hai lo kan si ve cang, Khrih thawng in.
Zotung Association of Baptist Churches [ZABC], Ramcci, Matupi Township
ZABC office hi Gangaw phak lai hmun rawn Matupi myone chung ah a um. Khuate 17 ah khrihfabu 17 a ummi Baptist Association fate a si. An office ah ti an ngei lo. Ramcci khua ah ti a har ngai. Tikhur cawhpiak an herh tuk. Thlacampiak cio hna usih. Thawng theih cia lo in an rak kan don. Zotung mino nih puansen le hnisen he donnak ZABC office inn hmai ah an lam.
Dr. Roy Medley le Zotun nungak he thingparsang lam cu kan van thok ve.
Gangaw
Baptist Association nih chuncaw a kan chuan donh. ICBM min in rian kan
tuannak hmun a si. Bawmhchanh haumi association fe te an si rih. Ka camera an thi dih, video lawng in kan thlak. Tar ding a um kho lo. GBA riantuantu upa le ministers le missinaries hna he tonnak cu kan ngei hna. Dr. Roy Medley ni biatawi a chim. Laiholh kan hmang ko.
Rezua
in 7:00 am in kan i thawh i Monywa cu 10:30 pm ah kan phan. Mirang pawl hi Kanpalet lei kalnak le Kawlrawn then khat ah kan hmuh pah len hna. Kanpalet kan kal lio ah Yangon ah NGO riantuanmi American panga an rak ra ve.
[tang] Cohthuh ah Chin Baptist Convention mission field director (Matu) office ah
kan leeng duak. Hi Kawlrawn ah missionary tam an thlah hna nain, ngatlaih a har tuk a ti.
Kawl phungchim thiam zong kan sawm hna i Kawl pawl cu an cawnpiak ko hna.
A duh deng bantuk an lo nain, an kir than lengmang ko a ti. Cun, Buddhists nih
an kan rem lo. Mi nih velh sual lai zong ralrin a hau a ti.
[tang] Tu run lawng hlah, tha tein khalh ahcun meheh run zong khalh khawh a si ve ko.
Caan lak deuh bel a hau ko lai.
February
20 Friday:
Monywa ah Chindwin Mission Field upa hna he kan i tong hna. Hi Chindwin
Field ah CBANA nih rian an tuan. Missoinary 32 an thlah. Hall thar
$50,000 an sak piak hna i USA lei in an upa pawl kha onnak tuah ding in an phan
chom lai an ti. Biatawi chimnak ka ngei ve. Phaknak hmun paoh ah
CBCUSA le ICBM kong cu ka chim. Khrih bia bang kan miphun sin ah kan kal
hmasa, hmailei ah Kawlram pumpi ceu ter ding in Bawipa rian kan tuan khawh can
a um ve te lai tiah anmah rianttuannak lawmh pah in ka chim.
[tang] Chindwin Mission Field (CBC nih tuanmi)
[tang] Pu Chin Hla Aung he.
Laimi cu hmun kip ah i manh lo ngai in Khrih rian kan tuan hna.
Bawipa sin ah kan pek tam paoh ah, Bawipa sin in a ra mi cu a tam ko lai.
Pathian nih a lak in mi thil aa lak bal lo. A ngeihchun Fapa hmanh pei a kan pek cu!
Mandalay
ah Lai Baptist Church nih chuncaw an kan pek. Cu hnu ah Yangon ah kan rak
zuang. Kan khualtlawnnak cu Yangon Airport in kan donghter.
Bia
donghnak:
Kan
khualtlawn re a thei ngai ko nain, Pathian nih damnak a kan pek. A min
thiang ka thangthat. Thla a kan campiaktu CBCUSA zumtu nan dihlak cungah
lunglawmhnak tampi ka ngei. Mission rian kan tuanmi tete hmuh tikah
keimah lawng hlah, ABCUSA upa pawl zong an tha a nuam tuk. Khrihfabu 92 tiang a
kan petu cu Pathian a si. Dr. Roy Medley le Dr. Paul Aita nih cun kan
phaknak paoh ah Chin zumtu dihlak hi hi vawlei pi cung ah missionaries ah thlah
nan si tiah an chim peng. CBCUSA cu Khrih nih a hmanrua ah ser chin ko
seh! Thluachuah pe ko seh
Bawi
Khrih rian ah,
C
Duh Kam, EM
CBCUSA


text:
A Uire Lai Takin Maw?
Chanchin Ţha Johana 8:1-11 ah Hmeichhe pakhat uire-a puh, Juda sakhaw hruaitu Lehkhaziaktute leh Pharisaiten Lal Isua hnena an rawn hruai chungchang kan hmu a. Bible-ah a hming a chuang lova, engang chiah-in nge a chetsual a, an man tih pawh a sawi lo. Pharisaite report danah chuan, “a uire lai tak-in an man” a ni. Pharisaite sawi hi a dik a nih chuan a zahthlakin, a khawngaihthlak hle mai. Sual viau turah pawh ngai ta ila a sual awm lo ve. Bible-in “Mi țhenkhat sual chu a langsar a, an tuar nghal bawk țhin. Ţhenkhat erawhchu a lang lawk lem lo” (1Tim.5:24) a tih angin, he hmeichhia hian “sual langsar tak” a ti tihna a ni thei ang. Mahni țheuh erawh inzawt ta ila, “Sual langsar nge ka tih țhin, sual langsar lo?”
Khawnge a Uire-pui Mipa Chu?
Pharisaite hian a Uire lai taka an man nia an sawi Hmeichhia hi dim lo bak sakin Temple-ah an rawn hnuk phei a ni ngei ang a. A uire lai tak an man a nih phei chuan dim an tum lo hle ang a, Pathian thupek angin “uire chu lunga denhlum tur” a ni mai dawn a ni (Lev.20:10, Deut.22:22-24). Pathian thupek anga thil an ti dawn a nih chuan Uirenaa inhnamhnawih-te 2 mipa leh hmeichhia hi tihhlum ve ve tur a ni. Sakhaw hruaitu Pharisaite leh Lehkhaziaktute hian ‘mipa uire’ hi an rawn hruai tel ta tlat lo hi thil mak a tling ta! Sanhedrin member zingah a chhungte an tam deuh nge? Mihausa tak a ni a, Temple-ah Thawhlawm a thawh țha thei si a, a chungah dan an lek ngam lo nge? Politics a inrawlh emni ang le? Hetah hian Juda Sakhaw Hruaitute hian Thleibik neiin, dik lo takin rorel an tum tih a chiang tawk hle. Thleibik neia rorel hi a awl hle dawn mai. Fimkhur a ngai nasa a ni.
Sual Nei Lo Apiangin Deng Hmasa Rawhse
Lal Isua hian engkim hi a hriat vek vang nge, thilthleng chanchin hi pakhat mah zu zawt hauh lo va! Keini chu ni ta ila, “Evidence in nei em? Witness in awm em? Voice record, Photo, Video evidence-te a awm theih chuan a țha tawp ang. Court date ruat ila…” kan ti mai thei. Kan lo ti a nih pawhin, a awm hle ang. Mahse, Lal Isua hian he Case urgent zia hi a hrechiang a, witness pawh 20/30 rual an awm thei dawn tih a hmu a. Chuvangin, a rang thei ang bera ‘case chinfel’ a tum ta a. A chinfel dan hi Khawvel court-in a entawn thei miah lo…
…A Kutzungin Leiah A Ziak
Khawvel court-ah chuan Sawipuitu țha leh Roreltu Lamțang neih chuan, thiamchan a awl. Lal Isua hian Uirenu hi țawngkam pakhat te pawh-a chhan emaw, sawi fihlimpui emaw a tum lo. Lal Isua hian Pharisaite hi Pathian thu hmang leh aruka an thiltih (leh ngaihtuahna) kaltlangin a chhang a ni. Mizo țawnga, “Sualna nei lo (Greek. anamarteetos) apiangin deng hmasa rawhse” tih hi chu, a huam zau lutuk deuh mai thei.
A Ţawngbul lamin a sawi tum tak zawk chu, “He Uirenu anga uirena leh hurna lam kaihhnawih (same kind of sin, adultery & fornication etc) reng renga thil ti lo leh ngaihtuahna seng miah lo chuan deng hmasa rawh u le,” a tihna zawk a ni. Bible Scholar-te chuan Lal Isua hian Thupek Sawm zinga 7-na “Uire suh” tih kha a ziak niin an ngai a (Ex.20:1-17). Bible-a kan hmuh angin “Uire tih hian a taka taksa ngeia uire leh mit-a thlir a, rilru-a ngaih chaka ngaihtuah zui thlengin a huam tel” a ni (Cf. Matt.5:28).
…A Kutzungin Leiah A Ziak Leh…
Lal Isua’n Thupek Sawm zinga 7-na “Uire suh” tih a ziak zawh chuan, leiah a kun leh a, a kutzungin leiah chuan thildang a ziak leh ta a. Bible-ah hian Lal Isua’n vawi 2 lai leiah thil a ziak a ni tih record mah sela, eng thil leh eng thu tak nge a ziah tih hi a sawi lo. Achang hi chuan a sawina hmuna mite (context of the people) tana a fiah êm avangin thu tam tak hi Bible ziaktute hian an sawilang lem lo niin alang. Tuna kan thukhel mek pawh hi, Sualna rau rauvah pawh ‘uirena leh hurna’ lam kaihhnawih case a nih avangin huam zau tir lutuk chuan a kawh tum a dang daih thei.
Lal Isua’n Thupek Sawm zinga “Uire suh” tih thupek a ziah zawh chuan, leiah a kun leh a, amah chu uire lo leh hurna lam reng reng ngaihtuah lo zingah a intelh a, a hming pawh vaivutah (leiah) a ziak ta a ni, an ti! Pharisaite leh Lehkhaziaktute hi sualin, thil sual tam tak ti țhin mahse, arukin an fellohna leh an sualna-te an inhre kur a. Vaivuta Lal Isua thuziak 2 te an hmuh chuan an thiltihsual leh an ngaihtuahna sual zawng zawngte an hrechhuak a. A Upa ber ațanga an relhbo na chhan pawh, kum tam apiang an tisual tam tih an inhrechiang a ni, an ti. Scholar țhenkhat chuan, “Pharisaiten Lal Isua thuziak an zuk en khan, anmahni sualna țheuh an zu hmu a, an hlau ta a ni” an ti! Hei hi chu a penhleh deuh hlek tawh a, sawi hi duhtawk mai ila.
Zâwngin Ama Ngumkhak A Hmu Lo
Uirenu chungchang hi mi țhenkhat chuan, “Pathianin hmeichhia a țan zia min zirtir a tum a ni” an ti! Hei hi chu a dik famkim lo deuh. Ţhenkhat thung chuan, “Dik lo taka midangte rorelsaktute chungchang thu leh Ţantu leh sawipuitu nei lo te chunga Pathian khawngaihna hnathawh a entir” a ni, an ti. Pharisaite hian thil 3 lian tak tak an tisual a, (1). Uire zinga a mipa zawk an hum tlat a, an rawn hruai duh miah lova, hlei nei takin uire hmeichhia chauh an thlur bing, (2). Bible thu-in a tarlan ang khian, uirenu an rawn hruaina chhan ber pakhat chu, Lal Isua țawngsual leh tihsual man an duh vang a ni, an rilru hi a chhe tawp, (3). Pharisaite hi Sakhaw hruaitu pawimawh tak tak ni hlawm mahse, uirena, hurna leh inngaihna lam thilah a rukin an lo fihlim lo (an ngum a khak) nasa mai tih hi anmahniin an inhrechiang a. Chutichung chuan anmahni anga sual ve bawk chu fello taka rorelsakin, tihhlum hial an tum thung a ni. Chuvangin, Lal Isua’n heng zawng zawng hi hmu-in, a hria a, an nihna dik tak chu Pathian Darthlalang ‘Pathian Thu – Thupek Sawm’ kaltlangin a hmuhtir ta hlawm a. Mizo thufingin a sawi angin, “A Vawtu-in êk an cheh ta zawk” a ni.
Kal La Tisual Leh Tawh Suh
Khawvela mihring zingah chuan hmangaihna leh khawngaihna ngah inti eng ang mahila, thinrim-a ân vak mai țum te, huat zawng reh theih tawh loh te, ngaihdam theih tawh loh te, kawm serh te thlengin kan nei fo țhin. Uirenu Case chungchangah hian Lal Isua hian ‘chinfel hna leh siamthatna leh tanpui hna’ (solving, shaping & helping) a thawk kawp vek a ni. A Conclusion te hlei hlei hian rilru a khawih, “Kei pawhin thiamloh ka chantir lo va che… kal la tun hnuah tisual leh tawh suh.” Tunhmaa i fellohna leh sualna-te kha a țha e tihna lam ni lovin, TUN AŢANGA I HMALAM HUN KHA A PAWIMAWH ZAWK A, ULUK TAKA HMAN A ŢUL A NI TIH HI LAL ISUA THUSAWI AŢANGIN A LANG CHIANG HLE A NI.
Similar Posts:
- Inneih hmaa sex hman hi sual a ni em?
- Lalpa Țih {Sunday Pual}
- Zawhna
- Setana hi a awm tak tak em?
- Tîsa châkna


text:
He khawvel ah hian hnam chi hrang hrang kan awm ang bawk hian hnamze put hmang dang kan nei theuh bawk. Khawsakna hmun a zir leh mil ang tur zelin kan ze put te a dang thei viau bawk awm e. Chung kan ze put te chu thlah kal zelah chhungkua leh khawtlang atangin tih danglam hret hret a ni zel bawk a, tih danglam hret hret ni mahse, hnam ze nghet tlat hi a awm fo thin tho bawk a!
Khawvel mihring te hi chenna hmun a hran ang zelin pianzia leh hmaifang put dan pawh a in ang lovin, vun rawng te thleng pawn a danglam tih chu kan hai lovang. Tawng tin hian mahni chenna vel milin tawngkau chheh leh tawngchhia pawh kan nei vek bawk in ka ring. Hmelchhia tih hi kan hmandan erawh a inang lo hle hlawmin ka hria. Hnam mawl leh fin dan a zirin, kan hmelchhe tih pawh a dang mai te pawh a ang hle mai.
Sap ram lamah te hi chuan hmelchhia (ugly) an tih hi chu, mihring nel awmloh tak hmelpu (unfriendly face!), nur hmel pu te leh chutiang lam thil te ah chuan an hmang thin niin ka hria. Hmeltha pawh hi hmaifang dik ni ngawt lovin, chuai nei, hlim hmel pu, nel awm tak leh in vawng fai te hi hmeltha (beautiful) an tih te chu ni mai bawkin ka hria. Mihring hi tumah hmel inang kan awm lova, tha tih zawng pawh ain ang heklo.
Thlahtute lo chhuahna ram a zirin hmel, vun leh san zawng, pianhmang thlengin a inang lo vek. Chumi avang chuan hmaifang vang ringawt a Mizo ten “hmelchhia” ti a mi kan sawi thin hi dik hlel riau a hriatna ka nei tlat mai a, thiamlo takin ka rawn sawi chhuak ve a ni e. Hawiher zei/mawi te, mize hawihawm nei, invawng fai peih leh thil dang te hian fu-ke ai mahin hmeltha leh hmelchhia hi a siam zawk ah kei chuan ka ngai. Enge in ngaih ve dan le?
NB: Ka sawi tum ka ziak chhuak fiah thiam lo maithei, han sawi ho laih2 ila aniang chu; kan thil thlir dan te hi thlak a hun tawh viau chuan ka hria. sha la la
Similar Posts:
- Thlahpawlh pawi theih zia
- Ui Leh A Neitute
- Hmeltha hi an va hlu tak!
- Engvangin nge khawchhak lam mi hi kan tet bik?
- HMELCHHIA min ti maw.!


text:
Mobile phone chu electronic device,cellular network hmanga mobile operator te nen. . .tih duah ka han tum laklawh a, ka han inngaihtuah buai lai tak chuan rimawi engemaw rawn ri chhuak riai riai tur, rawn inpuahchah vel, beng dar la thleng pha chiah si lo, a la ri chhuak ngei dawn ani, tih hriat bawk si chuan mi rawn zar buai thut mai a. Chu rimawi chu a ring tial tial a, ka hriat tawh hnu ni tlat hian ka hre lehnghal a. Ka’n ngaithla vang vang a, ka nalh tih zawng tak hi a lo ni lehnghal a. “Inlarna ka hmu dawn a ni mai awm mang e aw…”, tia ka lo inngaihtuah rilruk lai tak chuan – ka mal bawr vel chu a rawn khur der der ta mai a!
Ka lo inrin lawk lemloh vang chuan ka han phu deuh zawk a, ka mal vel chu ka han dap a, ka dap fuh hlei thei lova. “Rannung engemaw hi ka lo ak hlauh aniang a,” tiin ka ipte chu ka han zen leh chhin a, chutah ka dap fuh ngei hian ka inhria a. Ka han vuan a, ka kut te pawh chu a khur der der a. Rang em em maiin ka han phawrh a, ka han en chian chuan – Ka mobile phone hi alo nia. ‘1 missed call- Airtel’ tih leh ‘1 unread message’ tih hi a lo awm a. “A pawimawh viau ani awm mang e aw”, tiin ka han chhiar vat vat dawn a…
uy enteh lal,ne t a? Nai bn tp ce..mwahX3
tih hi alo inziak a. Han chhiar puat ka tum ngawt a, mahse Mizo tawng hi a lo ni tawp lo mai a. Ka han en vang vang thin a,”Tunge ni ang aw,” ka ti rilru a. A rawn thawntu number chu ka han en bawk a…
Oh! Nilo, hei chu ka hre leh si, tuemaw te te mawle. A message risk pah chuan ka rin thu in Mizo tawng chuan ka han let nghal zung zung a…
Ui ha! Zanin chu ka lung a va han leng tak em…
Enteh ka duhlai,
Tunah enge I tih mek ang le?
Ka ngai thei lutuk che a,
Fawp vawng vawng nang che…
tihna ni awm ta ber khan ka hria a. Chumi ring chung chuan ka han reply ve ngawt a:
Keipawhin ka ngai che alawm.
Mahse nichin lawk khan kan inhmu zo chiah bawk sia,
Midang I thawn tur mi rawn thawn palh hlauh chu a ni si lo maw?
tiin.
Ka thawn zo chiah a,”A thleng tawh ang em aw…”, tia ka lo ngaihtuah lai tak chuan,’1 unread message’ alo inti leh der tawh maia.”Tunge niang aw,” tih rilruk nak a laiin, tawng hriatloh bawk a ni leh ta a…
he2 vn cimwm reu tk.Indh emy mn nai l c…
tih kha a nia.
A thawntu ngai tho a nih vangin ka han let leh a, a harsa riau mai a…
Fiamthu ah I ngai a ni maw?
I va han ngeiawm ti dawn ila,i duhawm tho bawksia,
Mahse mi biak that peihloh danah min ngai ve tak tak lo a ang ka ti e,
Nuam pawh ka ti tawhlo
tiin.
Ka han let zo chiah a, reply dan tur ngaihtuaha ka lo buai lai tak chuan ‘1 unread message’ tih bawk chu…hetiangin:
matre mu2 t tw meh? Rep thra peyhlou we…
Ka message thawn tur pawh chu ngaihtuah hman lovin ka han let risk leh pawp a:
Ka enchimloh par dawn tuai tirte,
Laikhum belh zai I rel hman tawh em maw?
Chhan zai reng mi rel tak loh le…
tiin.
Chutah, ka buai mup mup tawh, reply dan tur ka ngaihtuah lai tak chuan,’1 unread message’ bawk chu a lo awm leh hman a, Mizo tawng nilo, mahse tun tum chu tawng hriatloh dang ang kha chu a ni ta lemlova:
Roses r red,
Lilies r whyte and,
Violetz r blu…
…
I jst wnt 2 tell U dat I miss U..
Gunyte&TweetDrmz.
tih kha ania.
Ka thinlung ah hian thil tam tak a awm a:
Rose par mawitu chu rawng sen a ni a,
Lily par pawh chuan a var a mawipui ber a,
Violet par pawhin a pawl lo chu a mawipui bik chuang hlei lo’ng e…
Diktak chuan tunah hian ka ngai lutuk che asin…
Muttui mangtha ngawih ngawih le
tiin.
Chutiang thu chuan mi hneh ve riau a. Ka ngai ve ta riau hian ka in hre ve ringawt a. Mahse thil pahnih ka lo ngaituah zui mai mai a:
-A message ka dawn te kha Mizo tawnga lehlinna khawl te hi awm ve mai mai ta se tih leh,
-Mobile atang hian hmangaihna te tak te te hi hmuh tham silovin a lo inthawn theih anih dawn hi…
tiin
Similar Posts:
- Mizoramah Reliance hmangtute tan SMS Free
- Mobile-phone hman dan dukdak lo
- Mobile Phone ka nei ve a
- Rawtna – II (comment chungchang tho)
- misual.com fans/like 10,000 kan cross e!!!


text:
Kumin India ram state thenkhat inthlan a India TV-CVoter in Exit Poll projection a neih danah chuan Chhatisgarh, Delhi leh Mizoram te chuan Hung Assembly (rorelna siam thei party mal awm lo) an neih hmel a. Source in a tarlan zel danah chuan Mizoram bikah hian seat 40 atangin rorel lai Congress in seat 19, MDA (MNF leh MPC tangkawp) chuan seat 14 leh ZNP in seat 5 bakah a dang (tih hian independent turah ka ngai a) 2 niin a predict a.
Exit Poll projection hi dik ta se, Mizoram hian hung assembly nei ta i la, mid-term poll neih ngai ta se kan economy hian a tuar viau ang em? Stable government kan thlang ang em? tih hi misual ten kan ngaihdan i thawhkhawm teh ang u. India TV-CVoter Exit Poll Projections hi dik ni ta se, ZNP hi khawi lamah nge an bei kan rin? tih te thlengin i sawi ho teh ang u.
Read more at source: ToI
Similar Posts:
- Karnataka Election – 1st Phase
- Poll preparations begin in Mizoram
- Election Day: Tu ber nge tling ta ang le?
- Thou shall not campaign door-to-door
- RIMS ah seat 7 chauh kan nei tawh


text:
Tukin zing dar 8:50 vel bawr khan Lawngtlai thana-ah S.I. Lalremliana (53) chuan Ramluta (40), driver, MAP chu pistol-in vawihnih a kap a. Ramluta hi ka pawh chhawn lovin a thi nghal. Lawngtlai police te hian tunlaiin black-a buhfai hralh ching an vaikhawm a. Tukin pawh hian an mi mante chu Thana ah hian an hruai a.
An zinga pakhat, nitin mutia anga inhlawh thin chu Ramluta hian a mi hriat chian a nih thu sawiin, Remliana hnenah hian ngaidam turin a dil a. Ramluta chuan hepa hi chhungkaw harsa tak an nih bakah hetiang thilah hian a inhnamhnawih a rin loh thu a sawi a.Remliana chuan Ramluta chu a inrawlhna tur a awm loh thu hrilh pahin a kap zui ta mai niin thudawnna chuan a sawi. S.I. Remliana hian zing zu a rui niin an sawi.
(update via Lalengzuala & X_MAN_19)
S.I. Lalremliana hi tun hnaia an reinstate leh hlim a ni a, mi pawngsual inremna Rs. 5000/- a lo ei sak avanga an suspend tawh ni a sawi a ni. He thu hi X_MAN_19 a rawn sawi a ni a, min lo chhuah sak teh a tih avanga rawn chhuah sak ka ni. A sawi hi ka hre kim loin ka hre fuh lo deuh mai thei a, a fuh tawk loh chuan a hrechiang zawkin rawn correct leh thei se a lawmawm ngawt ang. Lawngtlai lamah hian internet a down bakah mobile phone pawh a hman theih rih lo a ni.
Similar Posts:
- Hriattirna Mak
- Lawngtlaiah chungkaw pali luahlai In a kangral
- Pavilion Chim! Naupang Thi
- Pawngsual hi
- Lawngtlai Town Population Statistic tichhuak


text:
(Post siam hi ka tihmi lo tak mai ani nge maw,buai/hman loh nen. A inthlahrunawm thei em mai,ka lawm reuh em a internet kawng sir a ka chhar hi post ve leh tawp ang!)
1. Engtiklai pawhin kan ngaihtuah reng thei bik lo che u tih hi hre rawh u.
2. Ni pawimawh in tih hi kan hre reng thei bik lova, hre tura min duh chuan calendar-ah chhinchhiah rawh u.
3. Duh in neih hi chu tlang takin sawi mai thin ula kan ti. Engtin tin emaw mei nei deuha in sawi kual hi kan hrethiam thei tak tak lo.
4. Zawhna kan neih tam zawk ah hi chuan ‘AW’ emaw ‘AIH’ emaw a min chhan tawp hi kan duh.
5. In zawhnate’n chhanna 2 a neih a, kan chhanna zawkin a tihlungawi loh che u chuan pakhat zawk kha kan tihna.
6. Lungawilohna in neih a “Engatinge?” kan tih a, ” ‘Ngatimah” tia min chhan chuan kan awih zel a, chhan awm loa in lungawi lo ringawt thin hi kan hrethiam lo.
7. In tah hian in blackmail-na chi khatah kan ngai a, kan lawm bik lo tlangpui.
8. Ngawi reng a ti tau bur bur lo hian a chhan sawi thin ula, in thinrim chhan hriat loh a thlem che u hi a harsa fu!
9. I thau nia i inhriat tlat chuan i lo thau reng pawh a ni thei, kan chhanna in a tihlungawi chuan dawn loh che u avangin min zawt ziah lo ula kan ti.
10. I thawmhnaw neih sa hi a tawk kan ti.
11. Pheikhawk i ngah mah mah kan ti.
12. Kan bula mipa dang hmeltha in sawi in sawi thin hi kan ning ve det…
Belh ve tawh ru..
Similar Posts:
- Hmangaihna hi enge a awm zia aw?
- Mizo tawng diklo nge a hausakna zawk?
- Ka lawm e ka tih na chhan
- Thau leh chêr lutuk hriattheih dan
- Thau inanglo


text:
CACC - GS Rev. Dr. Lal Uk hruainak in Department Heads hna le lenglei upa le hlasak thiam hna he an zapi minung (10) hna cu Laica cawnnak le Mission riantuannak kong ceihmai dingin Sep 20-25 Matupi le Kanpalet an va tlawng.September 22, Zarhteni ah Matupi Baptist Church ah Matupi khuanu khuapa, Khrihfabu kip hruaitu Pastor le upa, Siangcachim Saya/mah hna le sawmmi upa dang hna an zapi minung (70) he Laica cawnnak kong ah biaruahnak cu lungtho ngai in chunnitlak an ngei.
A donghnak ah lungkhatte in hnatlaknak le biafunnak an tuahmi cu, "Rampi Cozah nih Cozah sianginn i mah holh/ca cawn khawhnak a tuah tikah, Matupi Peng, Hakha peng le Thantlang peng thum komh cu "Laica" kan cawng lai ti a si.
Cozah sianginn Laica Cawn dingmi kongah Pyithawngsuh Fimthiamnaklei Vuanci zung nih Kalay University ah saya a tuan liomi Dr. Sang Hlei le Sayamah Sui Hliang tuanvo an pek hna i, cu kong ah cun CACC he Kalay ah voi khat tonnak an ngei cang.
Sep. 30 ah Hakha ah tonnak an ngei than lai. CACC GS le a hawile hna cu an kallei ah Mindat Association upa hna he, an tlunlei ah Kanpalet Association hruaitu upa hna he 2013 thawk in Mission riantuannak kong ceihmai tinak an ngei i a tlangpi in CACC he riantuan tinak ngei dingin hnatlaknak an tuah tiah theih a si. Ch. : The Hakha Post News
- Matupi Peng Cozah Nih Lih In Khuabawi A Thim
- Kaanmahpyu tiva chung Tilawng lehnak ah Chinmi 2 an itel
- Salai Thla Hei: CNF & Kawl Cozah A Voi 2nak Union Level Peace Talk Nithla Ai Thawn
- CNF Nih Peace Talk Committee, Member 23 In A Ser Cang
- JICA nih Chin ramkulh cozah Tangka nuai 9900 a cawih lai
- Chin mino Thailand ram lei in a rak lutmi an tam
- Chinpa Nih A Farnu A Thah


text:
Vawiin 5.4.2012 khan Kolasib-a Paradise Restaurant-ah Zoom Kolasib buatsaihin Photographic Workshop neih a ni a, Kolasib District chhunga thlalak lama tui mi 30 rual an kalkhawm a ni.
Workshop hi Pi Lallianpuii, DIPRO chuan a hawng a. Hawnna thu sawiin Photography chu Art ropui tak, rilru leh ngaihtuahna thianghlim tak nena tih chi a ni, a ti a. Kolasib District chhunga hetiang pawl alo ding ta mai hi District tana hmasawnna kailawn ropui tak a ni a tia, thlalaka tui mi zingah rilru kawi leh bawlhhlawh tak a awm theih loh a rin thu pawh a sawi a. Kolasib-a thlalatute chu Zoram leh ram pawn thleng pawha la inpho chhuak deuh deuh tura a beisei thu a sawi a ni.
Workshop-ah hian Dr. Saihlira, DVO chuan Basics of Photography chungchang sawiin zirtirna a pe a. Pu Stephen Laltlansanga Auhmun chuan Ethics of Photography chungchangah zirtirna a pe bawk. Pu Marema Ralte, Remtluang Pictures chuan Printing & Processing tih thupui hmangin zirtirna a pe bawk a ni. Thupui then hrang hrang ngaihthlak hnuah te hian zawhna leh chhanna hun hmangin sawihona tha tak neih zel a ni. Puipunna mithi In leh Inneih nikhuaa thlalatute tihawma mawi leh mawilote he hunah hian sawi a ni bawk a. Mawilo leh Pathian Biakin zahawmna ti nep thei khawpa thlalatu vei sek leh uchuak taka lo inrawlh sek te tha an tih loh thu pawh an sawi a ni.
Pu Isaac Lalthanmama, President, Zoom Kolasib chuan Workshop hi a kaihruai a. Tlai lamah member zawng zawngte an Camera theuh kengin khawlaiah an feh chhuak a, hetah hian thlalak hmeh nga theuh hmetin hei hi an theh lut vek a. Computer-ah dahlutin Projector hmangin an thlir ho leh a ni. Heta Camera thehluhte hi print chhuakin remchang hmasa berah mipui a duh apiang thlir theih turin khawlaiah an la pholang dawn a ni.
Similar Posts:
- MJA Kolasib District Resolution
- Hriselna leh thianghlimna hi hnam changkang tehna pakhat a ni- Dist.Bawrhsap
- Macro-Photography
- The Grammar of Photography: A few thoughts on Photography
- Mizoram Common Service Center


text:
KHAWTHLIR
Thisen pe
Tuikhuahtlang Branch KṬP chuan Inrinni khan Synod Hospital-ah thisen unit 46 an pe a, a petute mipa 33 leh hmeichhia 13 an ni. Jubilee branch KṬP pawhin Central KṬP-in blood donation calendar a siam angin, Inrinni khan Aizawl Civil Hospital-ah thisen unit 30 an pe a, a petute mipa 19 leh hmeichhia 11 an ni.
Pension
Karnataka-a police hotu lu ber, Director General and Inspector General of Police (DG&IGP) Lalrokhuma Pachuau, IPS chu February 28, 2015 khan superanuation pension-in a chhuak. Lalrokhuma Pachuau hi kum 1977 khan IPS-ah a inziak tling a, Mizoram DGP hna pawh hun rei tak a chelh tawh. February 28 vek khan Aizawl Civil Hospital-a Gyneacology department-a hotu, Dr. RL Dangvela pawh a pension.
Damdawi-in tanpui
People United in Music with a Purpose (PUMP) chuan Kulikawn Hospital-a psychiatry ward-a damlote ṭanpuina tura an sum khâwl Rs. 1,62,802 chu Inrinni khan damdawi-in thuneitute kutah an hlan.
MPSC chairman
Mizoram Public Service Commission Chairman thar atan tuna member ni mek awmchhun, Andrew Lalherliana ruat a ni. MPSC chairman atana Andrew Lalherliana ruatna hi February 28 khan Governor Dr Aziz Qureshi chuan a tichhuak. Andrew Lalherliana hi MLA hlui a ni a, February 28-a MPSC chairman hna chawlhsantu K Riachho a thlak a ni.
BJP lawm
BJP, Mizoram Pradesh chuan thuchhuah siamin, Chakma Autonomous District Council-a V/C inthlanah BJP-in seat 43 an la leh, khaw pasariha V/C an siam thei chu lawmawm an tih thu an tarlang.
DAWNTISEI
I thla i pawh pharh hma chuan
I thlawk thei ngai lo ang